text:
Ein stórur partur av valboðskapinum hjá Donald J. Trump til forsetavalið í november 2016 var, at USA bleiv so dyggiliga snýtt, tá tað kom til altjóða handilsavtalur. USA hevur í dag, og hevur í nógv ár havt, eitt stórt hall á handilsjavnanum. Hetta merkir, at USA innflytir fyri væl størri upphædd, enn USA útflytir fyri. Í einum valstríði kann vera lætt at selja hetta hall sum nakað ræðuligt. Men um tað nú er so ræðuligt at hava hall á handiljavnanum, er ikki altíð so líkatil at svar
Úr Uganda til Danmarkar við øðrum beininum í Føroyum
Tað hendir, men tað er ikki so ofta, at vit í Føroyum hava nakað at gera við eina sangstjørnu, sum liggur á útlenskum...


c: text/html

text:
Hebraiskt mál
Hebraiskt (hebraiskt עִבְרִית Ivrit) er eitt Semitiskt mál úr Afro-Asiatisku málættini. Mentanarliga er tað mett at vera "málið hjá jødunum", men onnur jødisk mál, so sum Jiddisj og Ladino finnast í jødisku diasporuni, og hebraiska málið verður eisini nýtt av ikki-jødum, so sum samáriabúgvum. Hebraiskt er móðurmál hjá góðum 6 500 000 fólkum, harav um 5 300 000 í Ísrael og um 200 000 í USA. Ikki beinleiðis eftirkomari eftir klassiskum hebraiskum ella bíbliuhebraiskum. Meginparturin av Gamla Testamenti er skrivaður á klassiskum hebraiskum, sum er átrúnaðarligt mál hjá jødum og samáriabúgvum.
Hebraiska stavraðið[rætta | rætta wikitekst]
Shin og sin
Shin og sin eru sami bókstavur, ש, men ímynda tvey ymisk fonem. Teir eru ikki sínámillum allofoniskir . Tá ið diakritisk sjálvljóðstekn verða nýtt, verða hesi bæði fonem sundurgreinað við einum shin-prikki ella sin-prikki; shin-prikkurin er omanfyri høgra horn á bókstavinum, og sin-prikkurin omanfyri vinstra horn á bókstavinum.
Sjálvljóð (vokalir)
Upprunaliga hevði hebraiskt skriftmál ikki sjálvljóð, men seinni, onkuntíð eftir ár 200 e.kr. vóru sjálvljóð løgd aftrat við at seta prikkar ella strikur omanfyri, ímillum ella niðanfyri hjáljóðini (konsonantarnar), tann sokallaða niqqud-skipanin. Prikkar verða tó oftast ikki brúktir uttan í barnabókum, bønarbókum, fremmandaorðum og orðum við tvítýddari úttalu. Ísraelskt-hebraiskt hevur fimm sjálvljóð (i e a o u) men væl fleiri bókstavir at lýsa tey.
Nota 1: Sýmbolið "O" umboðar einhvønn hebraiskan bókstav (hjáljóð).
Nota 2: Úttalan av zeire og viðhvørt segol - við ella uttan bókstavin jod - er viðhvørt ei í nýmótans hebraiskum. Hetta er ikki rætt í tí normativu úttaluni og ikki í samsvar við tosaða málið}}
Nota 3: Dagesh, mappiq, og shuruk hava ymsar funktiónir, sjálvt um tey líkjast av útsjónd.
Nota 4: Bókstavurin ו (vav) er brúktur tí at hatta kann bara verða ímyndað av honum.

robotstxt: allowed

filter: keep


text:
Føroysk søga 1 er ætlað søguundirvísingini í 7. flokki. sBókin viðger tíðarskeiðið 1750-1914 í føroyskari søgu. Millum evnini, ið verða viðgjørd eru Vágsbotnshandilin, Nólsoyar Páll, gamla bygdasamfelagið í 19. øld, fríhandil, samfelagsbroytingar síðst í 19. øld og tjóðskaparlig veking.
Jóan Pauli Joensen, Dr. Phil, Fil. Dr., professari í siðsøgu, hevur skrivað tekstin og Ole Wich hevur teknað og savnað inn myndir til sBókina. Bergur Rasmussen, lærari, hevur skriva læraravegleiðingina og gjørt uppgávur til tilfarið. Sigfríður Sólsker hevur ritstjórnað og savnað inn filmar til sBókina.
Føroysk søga 1, kostar 99,- kr. fyri 3-ára hald.
Trýst á "Keyp útgávuna"-leinki í ovara høgra horni fyri at koma inn í netsølubúðina hjá Systime at keypa bókina. Tú skalt rita inn við tíni systime kontu fyri at keypa.
Viðmerkingar, ynski, hugskot til uppgávur o.s.fr. kunnu sendast við telduposti til sigfridur@nam.fo ella við at klikkja á "sig tína hugsan"-knøttin niðast í høgra horni. sBøkur eru bøkur, sum er samvirknar. Tað vil siga, at tær umframt tekst hava m.a. ljóð, film og samvirknar uppgávur, sí sBókina um sBókina.


text:
Aðalfundur verður í hølum felagsins hósdagin 24.mai 2018 kl 20:00. Skrá sambært lógum felagsins. Møtið fjølment. Hondbóltsfelagið Tjaldur
Nýtt kappingarár 2017/2018
Omanfyri síggjast venjingartíðirnar hjá øllum liðum. Tað hevur drigið út við at fingið skemaðið uppá pláss, og tískil herja vit á beinanvegin. Fyrstu liðini
Nýggj fólk í nevnd
Í gjár var árligi aðalfundurin hjá Hondbóltsfelagnum Tjaldur. Fundurin var hildin í hølum felagsins í kjallaranum í ítróttarhøllini. Forkvinnan, Selinda í Heiðunum, greiddi frá
Aðalfundur 2017
Aðalfundur verður í hølum felagsins týsdagin 16.maj 2017 kl 19:30. Skrá sambært lógum felagsins. Møtið fjølment. Hondbóltsfelagið Tjaldur
Nýggj nevnd vald á aðalfundinum
Í kvøld var aðalfundurin hjá Hondbóltsfelagnum hjá Tjaldur í hølunum hjá Tjaldur. Undan fundinum var greitt, at Niels Peter Bech og Fróði Lassen ikki
Aðalfundur 2016
Aðalfundur verður í hølum felagsins mikudagin 25.maj 2016 kl 19:30. Skrá sambært lógum felagsins. Hondbóltsfelagið Tjaldur
Gleðilig jól
Nú er klárt at avgreiða luttøkugjaldið
Nú er klárt at gjalda luttøkugjaldið fyri veturin 2015/2016 Undir “Luttøkugjald” í vinstrusíðu, ber til at velja liðið sum tit spæla við. Tá tit
Venjingartíðirnar 2015-2016
Venjingartíðirnar 2015-2016
Aðalfundurin 2015
Aðalfundurin verður í hølum felagsins týsdagin tann 09.06.2015 kl.19:00 Hondbóltsfelagið Tjaldur


text:
Vilt tú hjálpa?
Ein stórur partur av arbeiðinum í Ljósinum verður gjørt av sjálvbodnum limum, foreldrum, makum ella øðrum avvarðandi, sum gleðast um at stuðla felagið og skapa góðar karmar um børnini og tey ungu.
Uppgávurnar eru av alskyns slag og um tú hevur hug at gerast partur av tí stóra Ljósið-toyminum, sum virkar handan tjøldini, og fáa alt at ganga lættari og skjótari, ert tú meiri enn vælkomin. Set teg í samband við okkum við at senda teldupost til Ljosid@epost.fo
Foreldrabólkur
Gongur barn títt í Ljósinum og hevur tú hug at vera í foreldrabólki? So verður tú við til at kunna onnur foreldur um tiltøk og virksemi hjá børnunum.
Hjálparvenjari
Hevur tú hug at taka eina hond í til venjingina hjá tínum barni? So kanst tú vera partvíst ella fastur hjálparvenjari.
Baka og bera?
Hevur tú hug at baka til tiltøk ella bera amboð, útgerð og stólar vm, so kanst tú melda teg til ávís tiltøk ella koma á ein lista, sum vit tríva í, tá tørvur er á tí.
Selja atgongumerkir og kaffi
Til framsýningar hava vit brúk fyri fólki at selja atgongumerkir og selja kaffi og køku. Dámar tær at práta við fólk og vera partur av framsýningunum á henda hátt, er hetta kanska nakað fyri teg.
Samskipan
Hevur tú hegni til samskipan? So kanst tú kanska hjálpa við fyrireiking av framsýningum, kappingum, venjingarlegum, hugnatiltøkum vm, har týdningarmikið er, at ein hevur yvirblikk og dugir at útdelegera, fylgja upp og samskifta við onnur.
PR og marknaðarføring
Ljósið lýsir við venjing og tiltøkum og framleiðir lýsingar, plakatir og ymiskt 'merchandise' og ger tíðindaskriv til fjølmiðlar, stuðlar og onnur. Ert tú von/vanur at arbeiða við slíkum og við lýsingastovum og miðlum, vilja vit gjarna hava tína hjálp.
Sponsor-arbeiði
Ljósið søkir hvørt ár stuðul frá fyritøkum, sum lata okkum vøru ella avsláttur, ella upphæddir millum kr 1000-5000. Vit hava altíð tørv á hjálp til at finna stuðlar og til at kunna stuðlar um virksemið í felagnum.
Heimasíðan
Hevur tú hug at vera við til at røkja okkara heimasíðu við teksti ella myndum, ella við menning av skipanini? Vit kundu hugsað okkum at fingið fleiri myndir og tíðindi frá breiddarliðunum og hava tørv á fólki at fara runt til venjingarnar við myndatóli og einum penni.


text:
Næstuferð lesiringurin hittist verður á bókasavninum í Nes kommunu í Tofta skúla týskvøldið tann 9. januar 2018, kl. 19.00 – 21.00.
Tá eru hesar báðar bøkurnar á skránni:
- De fortabte spillemænd – William Heinesen. Hetta er ein føroyskur klassikari upprunaliga skrivað á donskum. Tey, sum vilja, kunnu eisini lesa hana á føroyskum.
- Erindring om kærligheden – Kirsten Thorup. Hetta er danska skaldsøgan, sum Kirsten Thorup í heyst fekk Bókmentavirðisløn Norðurlandaráðsins fyri
- Týskvøld 3. okt. á Toftum.
- Hóskvøld 16. novembur í Runavík.
- Týskvøld 9. januar á Toftum.
- Hóskvøld 22. feburar í Runavík.
- Hóskvøld 5. apríl á Toftum.
- Týskvøld 15. mai í Runavík.
« Lesiringurin góða undirtøku – Les skránna her Stongt vegna veður í dag 7. desembur »


text:
Í dag er annar mai og tað er kanska ikki nakar serligur dagur so sum altjóða arbeiðaradagurin í gjár, men hann følist serstakur kortini. Tí sólin skínur og trøini eru um at bresta av ljósagrønari byrjan. Í einari sólrípu í eini veit skínur gult, tað er eins og sigur lítla sóljan við sínar grøngulu systraknubbar, at tað er nú tað er trygt at koma út hjá sóljum og hjá smálombunum, ið spæla á bønum onkrastaðni fleiri favnar undir tveimum tjøldrum, sum klippandi framføra okkurt slag av einari aggressivari luftballett. Likkurnar síggjast ikki, men eru mælskar og ljóða eitt sindur sum um onkur hevur fortalt eina vittigheit.
Eg var í gamla bókhandli í gjár og har stóð bókin, eg á sinni skrivaði um Steffan Danielsen flott plaserað á bestsellarahillini, men hon er eisini bílig á útsølu og enn sær hon gott út kann eg óbeskeðin staðfesta um bókina, sum Bókagarður gav út í 2009. Onkrar nýggjar bókur lógu eisini frammi í bókhandlinum, m.a. nýggja krimibókin hjá Steintór Rasmussen. Hon er tann triðja í røðini um ein bindiklubba við seks damum, sum í heilum koma sær uppí morð. Deyðin fer í bindiklubb kom út í 2016, Hevndin úr Havsins dýpi kom í fjør - báðar útgivnar á Sprotanum og í síðstu viku er Horvna rósan givin út á forlagnum Innskot. Nú er tað soleiðis, at tá eg síðsta mikudag var á veg á starvsfólkaferð til Cardiff, ja so fekk eg ikki minni enn trý teldubrøv við leinki til eitt tíðindabræv á in.fo um, at ein mentakona í Havn verður dripin í nýggju krimibókini hjá Steintór Rasmussen. – Munu ikki fleiri mentakonur vera í Havn, hugsaði eg við mær sjálvari, eitt sindur tortrúgvin, men forvitin eri eg og helst líka sjálvsentrerað sum so mangur annar, so eg lúrdi í bókina har í bókhandlinum. Myrda mentakonan eitur Inga Einarsdóttir og er ein nokk so altdominerandi typa, hon er ummælari, sjálvútnevndur gøtusópari hjá listini, ið ger av hvørji listafólk skulu stuðlast og tilnevnast og so hevur hon ein serligan vinmann, ein vátligan yrkjara í Danmark, Tóki Narvason, sum hevur skrivað eina ørgrynnu av yrkingasavnum, eini tretivu, og sum hon tilnevnir í heilum eina og aleina, tí tey eru vinir.
– Tóki Narvason kann so ikki vera Tóroddur Poulsen, hugsi eg. Hann er mikið fagnaður um norðurlond og hevur mær vitandi ikki drukkið tað stóra síðan fýrsini. Og mín egna makt er tann, sum fólk tiltrúgva mær, orsakað av mínari vitan, meting og miðlan. Sjálvt um eg eri partur av nevndini, sum innstillar bøkur til virðislønina hjá norðurlandaráðnum, so havi eg higartil ikki havt tað stóru maktina, tá tað til dømis kemur til pengar og avgerðarrætt innan listina í Føroyum. Hóast mína serfrøði og stóru vitan um føroyska samtíðarlist, havi eg enn ikki verið í nøkrum av nevndunum, sum velja út samtíðarlistafólk at prýða bygningar í sambandi við tær ymsu byggiverkætlanirnar. Eg havi heldur ikki nakrantíð øll míni tjúgu ár í føroyskum listalívi sitið í nakrari nevnd í Mentanargrunninum og býtt út pengar. Tað er í sær sjálvum undrunarvert. Ummælarin, Inga Einarsdóttir hevur eftir øllum at døma ein listablogg har hon ummælir øll møgulig listasløg. Tað geri eg eisini, so møguliga er okkurt samanfall millum skaldsøgupersónin og veruleikans ummælara. Tað er í fínasta ordan, eg eigi at tola at vera til inspiratión til ein persón í eini bók eins og listafólk og høvundar eiga at tola at verða ummælt.


text:
IRF hevur havt aðalfund í dag, og har varð avgjørt at gera íløgur fyri áleið 25 mió. kr. í 2017, harav størsta íløgan er í Brennistøðina.
Á Brennistøðini er verandi heittvatnsketil útslitin og má skiftast skjótast til ber. Hann varð sagdur at hava eina livitíð á 15 ár, men gongur nú á 26. ári.
Eisini mugu umstøðurnar til móttøku av burturkasti til Brennistøðina betrast.
Samlaða íløgan í Brennistøðina er mett at kosta einar 70 til 80 mió. kr. og verður eftir ætlan framd í 2017 og 2018.
Umframt hesar íløgurnar verður neyðugt at gera íløgur í eina nýggja rottangamóttøku.
Kemur gongd á at byggja nýggju rottangaskipanina í ár, skal hon eisini fíggjast við lántøku. Mett verður, at hendan íløgan fer at kosta umleið 25 mió. kr.
Við at byggja nýggja móttøkuhøll afturat Brennistøðini, missir IRF fleiri skrivstovur til umsitingina. IRF hevur tí gjørt avtalu við Grunnin fyri Mentanarhús í Klaksvík, um at leiga ein part av posthúsinum í Klaksvík til leiðslu og umsiting. Avtalan er fyribils galdandi í tvey ár.
Neyðugt verður tí at taka støðu til, um nýggjur umsitingarbygningur skal byggjast og hvar, ella vit skulu halda áfram at leiga.
Sí meir í ársfrásøgnini hjá IRF her.


text:
Líknandi greinar
Piet Hein segði, “Slid men vid, ting tager tid”.
Soleiðis hevur kenst við Spinnarínum. Miðvist hevur verið arbeitt at savna pening inn. Henda gáva, ið varð handað Klaksvíkar Býráði í 2009, tá ið nýggjur Bónus handil lat upp, gáva frá SMS v/Niels Mortensen. Arbeiðið byrjaði beinanvegin at fáa bygningin í upprunastand, ein nevnd sett og avtala gjørd, at býráðið skuldi játta pening til íløgu Les meira…
Stórt kvøld í Maverick við PUB QUIZ, Flogbólti og Fótbólti
Í kvøld tann 12. apríl verður eitt stórt kvøld í Maverick. Vit byrjað við at fylgja við dystinum 07 Vestur – KÍ, sum byrjar kl. 18.00. Kl. 20.00 verður Flogbóltsfinalan ímillum Mjølnir og ÍF send beinleiðis. Og vit enda kvøldið við einari rimmari PUB QUIZ, so tað er bara at koma forbí. Eru tit í Les meira…
Lars Løkke Rasmussen vísir stóra respekt fyri Abdel Aziz Mahmoud, sum er samkyndur og muslim
Kæmpe respekt for, at Abdel investerer sig selv i en så vigtig kamp for ligestilling og tolerance. Det burde ikke være så svært, men det ER det. Desværre. Alene af den grund er det afgørende, at modige rollemodeller tør stå frem og kæmpe for fundamentale rettigheder som friheden til at tro, tænke og elske som Les meira…


text:
Nú nærkast til at freistin er farin at lata inn nýtt tilfar til Vencil nummar 16. Soleiðis gert tú, tá ið tú skalt senda inn tilfar. Øll kunnu senda inn tilfar til Vencil, og tað kann gerast alt árið runt. Tíðarfreistini er 1. august. Treytirnar fyri upptøku er, at talan er um skaldskap á bundnum ella […]
Yrkingaupplestur ólavsøkudag 29. juli 2015 kl. 15.00-17.00 Kom við á poetiska rundferð í Havnini. Vit byrja ferðina á Føroya Fólkaháskúla ólavsøkudag kl. 15.00. Tveir rithøvundar lesa upp á hvørjum staði, umleið 10 minuttir hvør, síðan verður gingið til næsta stað. Skrá 29. juli kl. 15.00 Føroya Fólkaháskúli, Háskúlavegur 14 Vónbjørt Vang Haldur Suni Johansen kl. […]
Tá ið vit lesa í søgubókunum, lesa vit aloftast um mætar leiðarar, sum ikki altíð hava dugt líka væl at leitt fólkið. Teir (og tær) hava ofta duga at kúga fólk, at dripið vanlig fólk og forfylgt menniskjum, sum hugsa øðrvísi, enn tað, sum hesir leiðarar hava sett sær sum sína stevnuskrá. Tey, sum líða […]


text:
Mynd: Joshua Cowan
Nú kann søkjast um stuðul til verkætlanir frá norðurlendska arbeiðsbólkinum fyri vistskipanir á landi. Í 2019 verða verkætlanir raðfestar, ið snúgva seg um hóttanir móti lívfrøðiliga margfeldinum, burðardygt útilív og náttúruferðavinnu í norðurlondum.
Á hvørjum ári letur TEG, norðurlendski arbeiðsbólkinum fyri vistskipanir á landi, fígging til viðkomandi verkætlanir. TEG hevur sum høvuðsendamál, at fyribyrgja afturgongd í lívfrøðiliga margfeldinum. Bólkurin arbeiðir eisini við náttúruvernd, útilívi og landslag- og mentanarumhvørvi.
Limirnir í arbeiðsbólkinum eru úr náttúru-, umhvørvis- og fornminnafyrisitingunum í øllum norðurlondum. Umboð fyri Føroyar er Maria Gunnleivsdóttir Hansen, lívfrøðingur, ið starvast sum málsviðgeri á Umhvørvisstovuni. TEG er ein av átta arbeiðsbólkum í umhvørvissamstarvinum undir Norðurlendska ráðharraráðnum.
Treyt fyri fígging frá norðurlendsku arbeiðsbólkunum er, at verkætlanin hevur norðurlendskan áhuga, og hevur luttøku úr í minsta lagi trimum londum.
Les meira um mannagongdina at søkja um fígging á heimasíðuni hjá Norðurlanda ráðharraráðnum.
Eisini ber til at venda sær til, Siggu Jacobsen, samskipara fyri TEG, siggaj@us.fo, +298 234346.
Evsta mark at søkja um fígging er 18. juni 2018.« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Eiturkoppur
Eiturkoppur (frøðiheiti: Araneae) er lítið áttaføtt kykt. Nógvir gera sær nót at veiða flugur. Eiturkoppur eru liðadýr; men ikki skordýr - teir hava átta bein og eru spunarar. Leivdir av dýrum, sum líkjast eiturkoppum, eru funnar úr devontíðini, tá ið fyrstu skordýrini krupu upp á land. Fyrstu veruligu eiturkopparnir eru úr koltíðini (300-290 m.á.s.), til dømis Grephorus. Eiturkopparnir eru lítið broyttir, síðan teir vórðu til. Sum eiturkoppasløgini nú á døgum hevði Grephorus spunavørtir, og úr teimum kemur silkievni, ið storknar til tráð. Av hesum tráði verður spunnið lokkanetið, sum flugur og onnur skordýr renna seg í. Næstan allir eiturkoppar eru etrandi. Kanska er tað tí, at so nógv ræðast teir. Av teimum 35 000 sløgunum, sum eru til, eru bert umleið 30 vandamikil fyri okkum – og tey sløgini eru ikki í Føroyum. Teir vandamiklastu eru brasiliansku fuglaeiturkopparnir. Teir sníkja seg ofta inn í hús og krógva seg í myrkum krókum. Kanska í einum skógvi ella í einum skápi. Teir eru skild í nógvum ólukkum á hvørjum ári.
Purluthærda tarantellan er stór sum manshond.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Rottangarnir verða tømdir
09.06.2010
Í viku 25, tvs. frá 21. juni, fer IRF at koma til Vestmanna at tøma rottangar.
Heitt verður á fólk um at skipa so fyri, at tangin er lættur at koma til, og at lokið er bert. Tað vil siga, at tað ikki er hult av mold ella øðrum tilfari. Lokið skal vera væl fest á tangan, men kortini lætt at fáa av. Tað skal vera heilt og lætt at fáa á aftur.
Niðanfyri ber til at lesa treytirnar hjá IRF fyri tøming av rottangum:
Treytir
Eigarin av rottanganum hevur ábyrgd av, at tangin er í forsvarligum standi, og ikki er til ampa fyri fólk og umhvørvið.
Treytirnar, fyri at tangin verður tømdur, eru:
- at tangin er lættur at koma til
- at tað er grivið væl frá rundan um lokið
- at lokið er væl fest, men lætt at loysa
- at lokið er trygt og heilt
- at lokið er lætt at festa aftur, tá arbeiðið er liðugt
Tá ið tangin er tømdur, liggur ein litaður lepi við árstali undir lokinum á tanganum.
Metir manningin á rottangabilunum, at omanfyri nevndu viðurskifti ikki eru í lagi, verður tangin ikki tømdur. Eigarin fær fráboðan sendandi um, hvørji viðurskifti ikki eru í lagi. Kommunan fær avrit av fráboðanini.
Skal tangi tømast ókeypis, má eigarin boðað IRF frá, at viðurskiftini eru fingin í rættlag, innan 14 dagar eftir at hann hevur fingið fráboðanina. Tangin verður undir ongum umstøðum tømdur, fyrr enn viðurskiftini eru í forsvarligum standi.
Eigarin hevur til eina og hvørja tíð alla ábyrgd av, at fólk og fæ trygt kunnu ferðast tvørtur um rottangan, eisini eftir at hann er tømdur.
Er neyðugt at tøma tangan í úrtíð, skal boðast frá á tlf. 41 42 43, og gera avtalu um tøming. Gjald verður kravt fyri tøming av rottanga í úrtíð.Heitt verður á fólk um at skipa so fyri, at tangin er lættur at koma til. At lokið er bert. Tað vil siga, at tað ikki er hult av mold ella øðrum tilfari. Lokið skal vera væl fest á tangan, men kortini lætt at fáa av. Tað skal vera heilt og lætt at fáa á aftur.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
- Tíðindi, mentan og ítróttur
Búskaparráðið bíðar til skipanin hevur virkað
Tak niður
Størsta einstaka avbjóðingin fyri føroyska samfelagsbúskapin er - enn sum áður - at vaksandi talið á eldri borgarum fer at trýsta útreiðslurnar í heilsuverkinum og eldrarøktini uppeftir.
Ráðið ávarar politiska myndugleikan móti at lata seg misleiða av núverandi "góðu tíðunum, stóra arbeiðsvirkninum ella vøkstrinum í fólkatalinum". Tí sonevndu góðu tíðirnar nú loysa ikki demografiska haldføristrupulleikan, sum frá líður, sigur Búskaparráðið.
Hetta er sama ávaring, sum Búskaparráðið er komið við í mongum frágreiðingum: at vit gerast alsamt fleiri eldri, sum ikki arbeiða og rinda skatt, men sum krevja røkt og viðgerð.
Sí eisini


text:
Øll skráin kann síggjast her og meldast kann til Aliráðstevnuna her.
Poul Michelsen, landsstýrismaður, sum varðar av málsøkinum havbúnað, setir Aliráðstevnuna í ár.
Ragnar Nystøyl, stjóri í norska felagnum Kontali analyse, fer at greiða frá um marknaðarútlitini fyri aldan laks og benchmarkar eisini føroyska havbúnaðinum í mun til kappingarneytarnar. Í framhald av hesum fer Rúni Dam frá fyritøkuni Avrik at greiða frá um fiskagoymslur og metingar fyri komandi árið. Bæði Kontali og Avrik eru fastir gestir á Aliráðstevnuni.
Ljóskastarin verður hesaferð settur á russiska marknaðin, tá Bjørn Kunoy, sendimaður á føroysku sendistovuni í Moskva, fer at greiða frá um russiska marknaðin og um virksemið hjá sendistovuni.
Avbjóðingarnar við laksalús seta sítt dám á skránna í ár. Marit Stormoen, djóralækni hjá Marine Harvest, fer at greiða frá um innihaldið í nýggju lúsastrategiini hjá Marine Harvest, og Dr. Paul Midtlyng, djóralækni og eigari av felagnum Aquamedic, fer at hava eina framløgu um tað hann rópar tað norska aliprogrammið fyri resistenta laksalús. Paul Midtlyng hevur fyrr arbeitt hjá ráðgevingarfyritøkuni VESO, og hevði eisini ein leiklut, tá nýggj skipan fyri føroysku alivinnuna varð gjørd beint eftir aldarskiftið. Marit Stormoen hevur eina fortíð í norska Mattilsynet og hevur seinastu árini eisini fingist við gransking, m.a. um laksalús. Marit Stormoen starvast í dag innan global R&D hjá Marine Harvest.
Fleiri føroysk alifeløg hava gjørt og gera framhaldandi stórar íløgur í útbygging av smoltstøðum, so tað ber til at ala størri smolt. Endamálið er m.a. at stytta tíðina sum laksurin er á sjónum, og harvið minka um avbjóðingina við laksalús. Í hesum sambandi fer Sigurd Handeland frá Universitetinum í Bergen at greiða frá um framleiðslu av stórum smoltum, og serliga um týdningin av ljósstýring í hesum sambandi.
Fiskaaling fer at hava tríggjar framløgur á Aliráðstevnuni. Tann fyrsta er um rognkelsini, sum verða nýtt í bardaganum móti laksalúsini. Kirsten Eliasen og Ása Johannesen leggja fram um, hvussu vit fáa sum mest burturúr rognkelsunum í aliringunum.
Næsti fyrilesturin hjá Fiskaaling snýr seg um atferð hjá nót og fiski á harðbalnum økjum. Um aliringar skulu flytast longur út á meira harðbalin øki, er umráðandi at vita, hvussu atferðin hjá nót og fiski ávirkast av hesum. Heðin Abrahamsen og Knud
Simonsen hava eina framløgu um hetta evnið.
Seinasti fyrilesturin hjá Fiskaaling snýr seg um hvussu laksalús spjaðist í Føroyum. Knud Simonsen og Tróndur Kragesten leggja fram nýggj og áhugaverd úrslit um lúsaspjaðing.
Seinasta framløgan á Alirásðtevnuni hevur Rúni Weihe frá Havsbrún, sum hevur granskað í framleiðsluni av laksafóðri. Av og á hoyrist kritikkur av, at tað krevjast stórar nøgdir av marinum rávørum til at framleiða eitt kilo av laksi. Rúni hevur kannað um tað veruliga er soleiðis, og leggur áhugaverdu úrslitini fram á Aliráðstevnuni.
Eins og undanfarin ár endar aliráðstevnan við, at besta úrslit hjá ávíkavist smoltstøðum og alistøðum í farna ári verður kosið.


text:
Svarti snigil
Svarti snigil (frøðiheiti - Arion ater) er best kendi landsnigil her á landi. Svarti snigil verður 100-120 mm langur. Hann er svartur um kroppin, og húðin er rukkut og hál av slími. Kroppurin er avlangur og tjúkkastur um miðjuna. Á høvdinum eru 4 liðilig horn. Tey tvey longstu hornini bera eyga á endanum. Snigilin tevjar við hinum báðum hornunum.
Innihaldsyvirlit
Liviøki[rætta | rætta wikitekst]
Svarti snigil sæst bæði við hús, í bø og haga; men svørtu sniglarnir við hús eru morlittir ella reydligir. Svarti snigil er vanligur á graslendi í bø og haga, har skuggi er.
Føði[rætta | rætta wikitekst]
Svarti snigil etur bleytar plantulutir og eisini soppar. Hann tolir eisini eitursoppar. Á tunguni eru smáar, hvassar tenn, so hon er góð at ríva matin sundur við. Við hesi hvøssu rívitungu skaðar snigilin plantur; men hann er tó ikki mettur at vera skaðadjór.
Nøring[rætta | rætta wikitekst]
Svarti snigil verpur ljós egg, og hann verpur tey í eina holu í moldini ella í vátligt leyv. Áðrenn veturin kemur, doyggja teir gomlu sniglarnir. Eggini og ungarnir liggja í jørðini og liva veturin av.


text:
hetta merkir, at kommunurnar missa 25,3 mió. í skattainntøkum
Tíðindaskriv frá Kommunufelagnum:
At skrýða seg við læntum fjaðrum
Tað er ikki sørt, at løgmaður, landsstýrisfólk og tingfólk í sambandi við fíggjarlógaruppskotið heiðra seg sjálvi og hvørt annað fyri at hava givið fyritíðarpensjónistum 1.000 kr. meir um mánaðin.
Øll gleðast helst um, at hesi bólkurin av borgarum fær ein lætta.
Tað sum ikki kemur fram er, at broytingarnar aftanfyri hendan lætta ikki kosta landskassanum nakað, men geva landskassanum eitt yvirskot á 9,4 mió. kr. Kommunurnar hinvegin missa við uppskotinum 25,3 mió. kr.
Landsstýrið hevur gjørt av at geva fyritíðarpensjónistum 1.000 kr. afturat um mánaðin frá 2018 at rokna.
Grundarlagið undir broytingini
Hetta verður gjørt við at gera grundupphæddina hjá fyritíðarpensjónistum skattafría. Tað kostar landskassanum 12,5 mió. kr. og kommunukassunum 25,3 mió. kr. í mistum skattainntøkum.
Men fyritíðarpensjónistar fáa eisini eina viðbót. Hendan kann nú lækkast munandi og framhaldandi geva fyritíðarpensjónistum ein lætta. Landið lækkar viðbótina við samanlagt 21,9 mió. kr.
Samanlagda úrslitið: Kommunurnar fáa 25,3 mió. kr. minni inn í skatti. Landið fær 12,5 mió. minni inn í skatti. Hinvegin sparir landið 21,9 mió. kr. við at lækka viðbótina til fyritíðarpensjónistar.
Samanlagt fær landskassin eina meirinntøku á 9,4 mió. kr.
Broytingarnar hava sostatt við sær eina meirinntøku fyri landskassan á 9,4 mió. kr., ímeðan kommunurnar missa heilar 25,3 mió. kr. í inntøkum.
Um at skrýða seg við læntum fjaðrum
Tá ið hugt verður í fjølmiðlar og á sosialar miðlar, so fær borgarin varhugan av, at tað hevur verið eitt tógvið politiskt stríð at fingið hendan lættan til vega.
Men framhaldandi verður ikki eitt orð greitt um, hvussu hetta er fíggjað, ikki eitt orð um, at hendan raðfesting landsstýrisins gevur landskassanum eina meirinntøku á næstan 10 mió. kr.
Tað er lagamanni at raðfesta, tá ið onnur gjalda, men tað er lítið virðiligt at skrýða seg við læntum fjaðrum.
Um framtíðar samstarv
Seinastu tíðina hevur Fíggjarmálaráðið verið nógv frammi við boðskapinum um, at land og kommunur eiga at finna ein samstarvsleist, sum kann gera, at búskaparstýringin hjá landi og kommunum verður betri samskipað.
Sama Fíggjarmálaráð, sum tosar um betri samskifti og virðiligt samstarv millum geirarnar, hevur við einum pennastroki útskrivað kommununum eina rokning uppá 25,3 mió. kr.
Hetta er hent uttan nakra kunning ella ávaring yvirhøvur. Vóru útlitini fyri samstarvi vánalig frammanundan, so eru tey burtur í dag.
Kommunufelagið kann ikki góðtaka framferðina hjá landsstýrinum og fer á stýrisfundi seinni í vikuni at viðgera íkomnu støðuna.
Vegna Kommunufelagið
Dennis Holm, formaður


text:
Cruise til Íslands 4. juni
Úr einans kr. 995
Fráferðin úr Føroyum eru mánadag kl. 14.00, og Norröna leggur at í Seyðisfirði týsmorgun kl. 09:00.
Fráferðin úr Seyðisfirði er mikukvøld kl. 20.00, og koma í Tórshavn hósdag kl. 15.00.
Tit hava hálvtannað samdøgur at uppliva eystursíðuna av Íslandi. Bilin kunnu tit hava við fyri einans kr. 499. Góður møguleiki er at fara biltúr til nærmastu grannabygdirnar, gongutúr í nærumhvørvinum ella ein túr til Mývatn, ið liggur umleið 2 1/2 tíma frá Seyðisfirði, har tit m.a. kunnu vitja heilsu- og náttúrubaðardepilin Jarðbøðin.
Á eystursíðuni kunnu tit eisini síggja støð, har kendir filmar og seriur, so sum 'Game of Thrones', 'James Bond', 'Lord of the Rings' og 'Oblivion', eru upptiknir. Sí Ben Stiller skateboarda í Seyðisfjørði her, og sí Tom Cruise tosa um filmin Oblivion her.
Til ber eisini at fara ein túr til Eskifjørðin, ið er ein tíma við bili frá Seyðisfirði. Har er góður møguleiki at njóta svimjihylin, sum hevur hitapottar og rutsjubana. Les meira her.
Við í prísinum er eisini kvøldarbuffet mánakvøld kl. 18. Tit eru eisini vælkomin at bíleggja aðrar máltíðir saman við ferðini og spara upp til 20%. Vel millum stóra úrvalið av góðum, løttum mati í The Diner ella kundi tú hugsað tær eitt gott kvøld við gourmet mati og góðum víni, so royn okkara frálíku a la carte-matstovuna Simmer Dim. Um tú hevur bílagt mat undan fráferð, er møguligt at uppstiga máltíðina umborð. Tú rindar einans prísmunin millum tað tú longu hevur goldið og prísin umborð.


text:
Tað er grátt, tá vit sleppa donsku strondini. Umframt at vera grátt, er tað eisini slætt, tá týska strondin tekur yvir. Troystarleyst slættgrátt.
Kanska er tað akt í gamla Sjónleikarhúsinum, og eftir at hava sæð Deyðan í Venezia, hevur Pauli sett skeivan spola á, so nú byrjar Ferðin til Kythera. Men lukturin av karryketsjupp og lastbiladekkum, og so gamla mosaikktalvan, ríva meg úr filmsdreymi og sannførir meg skjótt, at vit eru umborð á Deutschland.
Við tokstøðina í Lübeck stendur Hannes, sum er í læru hjá Mercedes. Hann bíðar eins og aðrir í svørtum týskum bilum eftir gestum til filmstevnuna í Hansabýnum
Seti meg aftan, tí framman situr ein stillur maður. Í tøgn hava vit koyrt saman í toki í fýra tímar. Veit ikki hvør hann er. Tveir dagar seinni, tá eg síggi hann tosa við Hugin Eide, uppdagi eg, at hann var í Føroyum í januar í 2009. Sum ferðandi rithøvundur vildi hann læra at kenna hetta sjáldsama fólk, sum var tað einasta í allari verðini, ið stuðlaði íslendingum eftir bankakreppuna. Hvat var hetta fyri eitt fólk?
Jú, tað er Huldar Breiðfjörð, sum eftir vitjanina skrivaði Færeyskur dansur, og í fýra førum er týddur og givin út í Týsklandi. Nú skal hann umboða filmin París Norðursins, sum Hafstein Gunnar Sigurdsson hevur leikstjórnað, og Huldar hevur skrivað. Einføld men sterk søga um faðir og son, sum ganga til avhaldsmøti á Flateyri, nú pápin púra óvæntað kemur heim úr Tailandi og spillir alt spælið.
Sandra Jung tekur ímóti á hotellinum og sær til, at øll koma á rætta stað. Í ár er hon í reyðum og svørtum.
Tríggir biografar eru við í tiltakinum. Uttanfyri høvuðsbiografin, Cinestar, flagga tey sum vant við norðurlendskum og baltiskum fløggum. Tað eru 25 ár síðani Baltalond komu við í filmiska samstarvið í Lübeck.
Í sambandi við at 25 ár eru liðin, síðani Baltalond komu við í norðurlendska filmssamstarvið í Lübeck, gevur Jan Erik Holst út enska bók við heitinum Stork flying over pinewood. Her sæst hann saman við Linde Fröhlich.
Hugin Eide skiftir orð við Jan Erik um festivalar úti í stóru verð, og sum altíð er Jan Erik hollur í ráðum. Katrin Ottarsdóttir var eisini við á filmstevnuni og vísti nýggja filmin Ludo. Sama ár sum Baltalond sluppu at vísa film í týska Hansabýnum, vann Katrin fyrstu virðisløn fyri søguliga filmin Atlantic Rhapsody.
Steen Bille, stjóri á danska filmstovninum, er sum vant moderator, tí hann dugir flótandi týskt, danskt og enskt. Innan fyrsta filmin tosar hann við Linde Fröhlich, sum er listarligur stjóri, og Christian Modersbach, sum er umsitingarleiðari fyri Norðurlendsku Filmsdagarnar í Lübeck, sum hava verið hildnir 56 ferðir og enn er einasta árliga filmstevna í verðini, sum vísir nýggjan norðurlendskan film.
Fyrsti norðurlendski filmur, ið skal vigast á filmisku vágskalini í norðurtýska Hansabýnum, er hin norski 1001 Gram. Leikstjóri er Bent Hamer, sum áður hevur gjørt spennandi og seregnar filmar sum Eggs og Salmer fra kjøkkenet og Factotum eftir Bukowski. Hesin nýggi filmur er um eina kvinnu, sum arbeiðir á Justervesenet, norska stovninum, har alt verður mált, vigað og kalibrerað. Nú skal hon til París at vita um almenna norska kilo'ið, verðuliga er eitt kilo og vigar tað, sum tað skal, eitt kilo. Einki gongst eftir ætlan, og eftir útferð í náttúru og tøkni eina drúgva tíð, letur leikstjórin upp fyri reinari poesi, og staðfestir, at tyngstu byrðu ber tann, ið einki hevur at bera. Her situr Bent Hamer og bíðar eftir fólksins dómi. Mildi dómurin kemur tó ikki frá fólkinum, men úr evangelisku luthersku kirkjuni í býnum, sum síðani 1996 hevur latið Interfilm-virðislønina og tveytúsund og fimmhundrað evrur. Takkað verður fyri milda dómin við orðunum úr Matteusi 7: “Dømið ikki, at tit ikki skulu verða dømd; tí at við tí dómi, tit døma, skulu tit verða dømd, og við tí máli, tit mála, skal tykkum verða mált.” Hóast absurd við hetta høvið eru orðini passaliga hugvekjandi eftir filmin, sum júst er um at máta og viga alla verðina. Sum tað er deiligt at sita í myrkri saman við mongum, og lata seg tøla av ósigiligum søgum.
Næsta filmin vildi eg síggja í biografinum Kolloseum. Gekk eftir gøtuni fram við ánni Trave, tá eg fekk ein skvøtt í høvdið. Um tað skuldi merkja nakað serligt, veit eg ikki, men kanska var tað ein ábending um filmin, eg nú skuldi síggja.
Hann kallaðist En duva satt på en gren och funderade på tillvaron og er hin seinasti í eini trípartarøð hjá Roy Anderson, har teir báðir fyrru vóru Sånger från andra våningen og Du levande. Hesin nýggjasti við langa dúgvuheitinum, hevur júst vunnið gull í Venezia. Tað er ikki hent fyrr, at ein svii ger tað. Myndin niðanfyri er tikin í 2008, tá Roy Anderson fekk filmsvirðisløn Norðurlandaráðsins fyri besta filmin tað árið. Ikki kann eg siga annað, enn at hann er ein av mínum favorittum. Og skvøtturin situr enn.
Fleiri ferðir kendi eg tað, sum um heimliga sjónvarpsrøðin um Eik blinkstraði í smáum, men sterkum blunkum av hvíta týska løriftinum. Íslendska sýningin úr Vónarstræti, sum hevði enska heitið Life in a Fishbowl, gjørdi seg til í ymsum tíðarløgum at lýsa tríggjar lagnur, sum á ymsan hátt vórðu raktar av kreppuni, tá íslendska fíggjarkervið rapaði.
Blaðungi kvinnuligi høvuðsleikarin, Hera Hilmarsdóttir, er Eik, ja Eik, í hesum eskatologiska íslendska dansi um gullkálvin. Meðan bankaskuldin bara veksir, arbeiðir hon í barnagarði um dagin og er call girl um náttina. Fótbóltsstjørnan Sölvi er headhuntaður inn í bankaverðina, tí han er hin føddi seljarin, og triði persónurin er rithøvundurin Móri, sum reisir seg úr rúsinum og gevur út eina metsølubók, sum kann loysa Eik úr botnleysu skuldini – tí hann selur húsini í Vónarsræti til bankamannin Sölvi og flytir Eik pengarnar. Alt gongur upp í hesi menniskjansligu bankatragediu. Sindur triviell søga, men allir leikarar eru so sannførandi, at tú verður førdur í annan heim, akkurát sum í einum ordiligum filmi. Eg verið forførdur og eg elski tað. Afturfyri vinna Eik og hennara fólk fyrstu virðisløn í Lübeck, NDR Filmpreis við 12.500 evrum. Tað kunngerð svenski krimihøvundurin Håkon Nesser, sum er í dómsnevndini.
Týska grundgevingin er henda: Der Film sticht vor allem durch seine ungewöhnliche, sehr besondere Schauspielleistung hervor. Eine Geschichte, die durch eine tiefe Menschlichkeit in einer durchaus kalten Gesellschaft fesselt. Ein dramaturgischer Bilderbogen, der anmutet wie ein Roman, zeichnet dem Zuschauer verschiedene Lebensentwürfe auf, die so ungewöhnlich wie ergreifend skizziert sind. Der diesjährige Gewinnerfilm des NDR Filmpreises zeigt eindringlich, welchen Einfluss der wirtschaftliche Niedergang Islands auf die Schicksale einzelner Menschen hatte. Zugleich entführt er in ein Land, in das wir selten einen so intensiven Einblick bekommen wie hier. Damit steht das Drama von Baldvin Z. in bester Tradition der Nordischen Filmtage. Ich gratuliere dem Gewinner sehr herzlich!
Beatles er ein beint fram góður uppvakstrarfilmur, sum uttan nakað hóvasták lýsir fýra ómusikalskar vinmenn í Oslo, sum hava fýra fyrimyndir úr Liverpool, og høvuðspersónurin at enda finnur sína egnu rødd og gerst – jess, rithøvundur.
Itsi Bitsi er enn ein hugvekjandi lýsing av gávuríkum ungdómi, sum fellir til tann helvitis rús, sum forbannaðir javnaldrar halda fram fyri næsarnar á veikum vinmonnum. Eftir henda film vil eg mala til strangastu straff fyri at rúsa gávuríkan ungdóm so langt út av nálini sum Eik Skaløe. Hesir pusharar skulu fáa allar tær bøkur og plátur, sum Eik Skaløe aldri gav út eftir kanti í nakkan. Kanska við einum afturvendandi aksjónsdegi sum byrjar á Pusher Steet. Tað skal so verða mítt uppskot. Ferditt.
Svenski filmurin Turist (Force Majeure) er enn ein nøtrisøga frá meistarliga Ruben Östlund, sum ofta arbeiðir við óhugnanum, ið fjalir seg undir borgarligu tilveruni, happing til dømis, og slær til, tá tú minst væntar tað. Í hesum føri er tað ein svensk familja, maður, kona og tvey børn, sum eru farin í Alpurnar at standa á skí. So hendir eitt skalvalop og einki verður sum fyrr. Ikki tí, skalvalopið ger ongan skaða, men parlagið og kynsleiklutirnir verða løgd undir luppin heilt til opna endan. Meistarlig søga og upplegg til kjak í skúlanum.
Danski Christian E. Christiansen lýsir í Lev stærkt ungar dreingir, sum koyra street race, kappkoyring í gøtunum, við deyðiligari avleiðing. Enn ein týdningarmikil søga, mest sum úr okkara egna veruleika, sum er uppløgd í arbeiðinum hjá Ráðnum fyri Ferðslutrygd. Brúksfilmar eru teir allir samlir.
Tá allar sýningarnar eru lidnar upplýsir Linde Fröhlich, at síðani november í fjør hevur hon hugt at 440 filmum, stuttum, langum og dokumentariskum, í meðal ein tíma hvør. Á skránni í ár vóru 172 filmar og 29.000 atgongumerki eru seld og dagsins avís, Lübecker Nachrichten, skrivar í oddagrein, at listin livir í biografinum og at góðar søgur finna stórt publikum. Enska tíðindaskrivið frá Linde og Christian til altjóða pressuna sigur, at 'We’re not looking to break records, but when they break themselves with audiences of 29,000, we consider that an exceedingly positive sign. This year’s festival offered visitors not only film and cinematic events, but above all, the welcoming atmosphere that makes Lübeck so special. We want to extend our thanks to our committed sponsors, as well as the filmmakers whose wonderful movies contribute to creating that atmosphere. Thank you!” - Nú eru stundir at binda frið og so vóni eg, at filmiska sambandið við Føroyar verður hildið við líka og at vit síggjast aftur til 57. norðurlendsku filmsstevnuna, sum verður 4.-8. november 2015, sigur Linde, sum fyrrárið var við í Geytadómsnevndini.
Býurin er hin sami, sum hann altíð hevur verið. Ja, helst síðani miðøld og longur aftur. Men mongu kirkjurnar eru eins opnar og her hjá okkum, her tey hava konsertir við tungmálmsrokki. Í Sankta Petri dómkirkjuni hava tey mín sann dekkað upp til veitslu við víni og mati.
Og so ber til at fara í lyftu upp í tornið og síggja vakra býin úr erva.
Av torginum aftanfyri býarborgina ljóða swingandi týskir schlagaratónar. Haldi meg kenna stevið í Blanket on the Ground frá eini mjúkt breiðari kvinnurødd, átøk Birthe Kjær og hennara blóðreyða gummibáti, sum Cordula Maak framførir í lokala bólkinum Cheery Band. Tað hevur hon gjørt síðani 1999 og er eingin ársungi, skilji eg. Deilig løta, ja sum ólavsøka. Kanska er heima allastaðni. Tey brúka bara ymsar tungur at siga somu heimasøgur. Allastaðni.


text:
Verkætlan FFS 30 ár
Kæru sjúkrarøktarfrøðingar. Ætlanin við hesum bloggi er, at allir limirnir í FFS skulu hava møguleika til at fylgja gongdini í verkætlanarstarvinum, tí sum Óluva í Gong, forkvinna okkara sigur, er hetta okkara verkætlan. Bloggurin verður lagdur á heimasíðu okkara, og deildur út á fb bólkin. Her kunnu viðmerkingar og annað skrivast.
At byrja hesa verkætlan, er stórt og spennandi. Uppgávan er í stuttum at lýsa søguna hjá FFS seinastu 30 árðini, og at lýsa/varpa ljós á sjúkrarøkt. Tað er ein breitt orða uppgáva, og merkir, at strukturur, hugskot, uppgávur og háttur, skulu skapast í/undir verkætlanar prosessini. Tað merkir eisini, at bert ímyndingarevnini seta mørk fyri, hvat skapast, so leingi arbeitt verður innanfyri ásettu karmarnir, tíð- og fíggjarkarmar.
Hetta frælsi, er eisini avbjóðingin. Og spurningurin at seta er: Hvussu varpa vit best ljós á sjúkrarøkt.
Í sambandi við verkætlanina, er felagshølið í ‘kjallarinum’ á Lukas Debesargøtu 14 í løtuni kantór, og dagligur aktivitetur, er sostatt í øllum rúmun í húsinum.
Ætlanin til øll átøk eru góðtikin av nevndini. Tó vilja tað koma broytingar og møguliga nýggj hugskot. Alt verður lagt fyri nevndina, og tað verður skrivað her. Fyrstu mánaðirnir vóru nýttir til at lesa gerðarbøkur, Vøku, frá stovnanini 1988, og annað áhugavert frá søgu felagsins. Hetta verður áhaldandi virkið, samstundis sum søga og lýsing av sjúkrarøkt verður skrivað. Og hetta er ikki keðiligur lestnaður. At fáa eitt nýtt felag at virka, krevur bæði áræði og hugkveikni, umframt fysiskar karmar, struktur, og mál at arbeiða fram í móti.
Ætlanin, ið løgd er fyri nevndina:
-Søguliga gongdin seinastu 30 árðin, verður grundað á gerðarbøkur, fundarfrásagnir og frásagnir, frá forkvinnum og ørðum. Samtalur eru í gongd.
-Vit skullu hava eitt brand, ið merkir alt, sum kemur út, í sambandi við verkætlanina. Brandið er liðugt, sniðgivið av Hannis Egholm, arkitekti og grafiskum designara.
- Vit skulu hava eina plakat. Edward Fugloy, listamaður, er í gongd við at skapa okkum eina mynd, og sendir uppskot seinast í januar. Tit frætta, tá vit fáa uppskotið frá honum.
-Ein longri filmur um søguna seinastu 30 árðini er í gerð. Tað eru teir báðir, Uni Argi og Hans Petur Hansen, ið gera okkara film. Teir gjørdu eisini filmin um Havnar Arbeiðsmannafelag, ið er eitt frábært verk. Filmurin skal vísast á KVF undan føðingardegnum 01.10.2018
-Smærri film spott’s, (stuttfilmar). Ein ca 1 minutt til longdar, og 3 styttri at varpa ljós á sjúkrarøkt. Tað eru brøðurnir Coba, Michael og Thomas, ið hava fyritøkuna Covboyfilm, ið standa fyri stuttfilmunum. Vit lata okkum hugkveikja av norsku stuttfilmunum, men gera okkara egnu. At síggja og hoyra, er ein sera góður háttur, at fanga uppmerksemi.
Stuttfilmarnir skulu leggjast á heimasíðu okkara,og verða deildir út á fb. Har kunnu vit deila filmarnir , so teir røkka langt. Upptøkurnar eru lidnar. Takk øll tit, ið vóru statistar, og fingu tiltakið at bera til. Vit hava ikki sæð upptøkurnar enn, so tit frætta aftur. Tá filmarnir eru klárir, verða teir lagdir út beinanvegin.
Àhugafeløgini verða kontaktað, í sambandi við lýsing av sjúkrarøkt. Tað er vegna tað, at nevndirnar í áhugafeløgunum varða av ymiskum økjum innan teirra fak, og øll virka í praksis, umframt við menning av sjúkrarøkt.Hetta arbeiði er í gongd
Greinar, íð varpa ljós á sjúkrarøkt, verða settar í Sosialin eina fer um mánaðin. Greinirnar eru frásagnir frá lívinum hjá ymiskum SRF. Søgur, ið vekja áhuga hjá almenningurin. Fyrsta greinin kemur mikudagin 07. 02, og er frá samrøðu við eina av fyrimyndum okkara innan sjúkrarøkt,Marina Samuelsen, ið starvaðist í psykiatriini, til hon sum 80 ára gomul, legði frá sær í fjør. Greinirnar verða samlaðar í eitt greinasavn, og printaðar saman við Vøku, undan føðingardegnum í oktober.
Føðingardagur Felagsing verður hátíðarhildin við eini ráðstevnu 4.-5. oktober, við framløgum frá m.a. Jack Needleman, professara og Sirið Steenberg, landstýriskvinnu. Minnst til, ikki at gloyma at seta x í kalendarin.
Verkætlanin er ein spennandi avbjóðing, og onki kann sigast frammanundan um, hvussu leikur fer. Men tað eru nógv dugnalig fólk ið viðvirka, at fáa verkið at henda.
Tit frætta aftur.


text:
Tænastan
Skipað undirvísing.
Tað er náttúrligt, at ein skipað tænasta við umvæling og viðlíkahaldi av blásiljóðførum skal til, um undirvísingin í tónleiki og samspæli skal hilnast til fulnar. Ljóðførini skulu vera í góðum standi til eina og hvørja tíð, og lærarin skal bert hugsa um eitt - nevniliga : at undirvísa næminginum.
Skipað tænasta.
At ljóðførið ikki er í lagi, virkar troyttandi á læraran og tekur hugin frá næminginum. Sum nú er, skal lærarin fara til og frá verkstað við óvirknum ljóðførum at avgreiða umvælingar. Ofta langa leið - um dalar og fjøll og firðir við. Hetta er møtimikið - ja, í grundini heilt óviðkomandi lærarans vegna.
Skipað arbeiðsætlan.
Við einari avtalu um umvæling og viðlíkahald av blásiljóðførunum kunnu viðurskiftini skipast eftir tørvi hjá tí einstaka læraranum í hvørjum einstøkum føri. The Windsmith kemur á staðið og saman hyggja vit at ljóðførunum og taka saman um. Ljóðførini verða av The Windsmith kannað/umvæld og borin aftur á staðið sum avtalað.
Skipað samskifti.
Á forsíðuni hjá www.windsmith.fo undir "um Windsmith - samskifti" ber til at leggja eini boð. Ein annar møguleiki er at brúka Skype. Tað krevur bert at skráseta okkum saman og kann vera ógvuliga hent, um ein skal greiða frá einum trulleika við ljóðførinum.
Fyrimunir.
Service er ikki ein sjálvfylgja. Service er ein vunnin fyrimunur av at hava keypt á staðnum. Men Service-Avtalan hevur tann fyrimun, at eisini kann tryggjast full tænasta av ljóðførum, sum ikki eru keypt frá The Windsmith. Service-avtalan er galdandi í 3 ár, og avtalan verður endurnýggjað sjálvvirkandi, um hon ikki verður uppsøgd. Tænastan er tá galdandi eftir førimuni ALLAR DAGAR Í ÁRINUM uttan mun til klokkutíð. Um Service-Avtala ikki ynskist, er virkið frítt stillað í hvørjum einstøkum føri sær, og bert lýsta viðtalutíðin Kl 10.00 - 16.00 yrkadagar er galdandi. Undantikin nevndu viðtalutíð eru ljóðføri, sum keypt eru frá The Windsmith.
Sum dømi um fyrimunir við Service - Avtalu kunnu nevnast :
-
Kanning av ljóðføri.
-
Ljóðførið verður heintað og latið aftur.
-
Eykalutir eru tøkir.
-
Bíðitíðin verður avmarkað.
-
Annað ljóðføri kann í serligum førum fáast til vega í umvælingartíðini.
-
Fylgt verður javnan við tilstandinum av ljóðførinum.
-
Hetta førir við sær minni útreiðslur til umvælingar,
-
Javnari undirvísingartíð og heimaíðkan.
-
Betur hug hjá næminginum.
-
Undirvísingin kemur betur til gagns.
-
Lærarin fær lagt arbeiðið betur til rættis.
-
- og alt verður rætt og slætt betur og stuttligari.
Málið hjá The Windsmith !
At geva eina góða tænastu. At vera útgjørdur, tøkur og skjótur á staðnum.


text:
Russiska fótbóltslandsliðið
Russiska fótbóltslandsliðið (Russiskt: HaциoHáлbHaя cбópHaя Poccи́и пo фyTбóлy, Natsionálnaya sbórnaya Rossii po futbólu) umboðar Russland í fótbólti og verður stýrt av Russiska Fótbóltssambandinum (Russiskt: Poccийckий ФyTбoлbHый Coюз, Rossiyskij Futboľnyj Sojuz).
Heimavøllurin hjá Russlandi er Otkrytie Arena, Luzhniki Stadion og Lokomotiv Stadion (øll í Moskva), og Petrovskij Stadion í St. Pætursborg.
Núverandi hópur[rætta | rætta wikitekst]
Russland kunngjørdi teirra hóp til EM í fótbólti 2016 hin 21. mai.[2]
Dystir og mál dagført pr. 11. juni 2016 eftir dystin móti Onglandi.


text:
Kongsríkið Tailand varð stovnsett í 13. øld, og hevur verið sjálvstøðugt ríki síðan. Tað varð einasta land á meginlandinum í Landsynningsasia, ið ikki gjørdist hjáland og kom undir bretskt ella franskt yvirræði. Nú á døgum er mikil menning og stórur búskaparvøkstur í Tailandi; ein hin týdningarmesta inntøkukeldan er ferðavinnan. Norðari, vestari og sunnari partur í landinum er mest fjallalendi og ikki nærbýlt. Um triðingurin av fólkinum býr á fruktagóðu og fjølbygdu eingjunum miðskeiðis í landinum. Fyrr var nógvur skógur í Tailandi; men vandi var fyri, at hann varð týndur, tí varð bannað at høgga skóg.
Bhumibol Adulyadej kongur hevur verið kongur síðan 1946 og er ímillum teir ríkisovastar í heiminum, sum hevur sitið longst. Hann hevur stóran týdning sum maðurin, ið savnar landið, og hevur ofta lagt upp í politiskar ósemjur til tess at fáa skil á aftur í landinum. Tailendingar hámeta kong sín.
Einki annað land í heiminum dyrkar so nógv ananas sum Tailand. Nógv gummi og rís verður eisini útflutt. Seinastu árini hevur annar ídnaður tikið seg fram um landbúnaðin og er vorðin landsins størsta inntøka. Amerikanskar og japanskar fyritøkur hava stovnað verksmiðjur í Tailandi, ið gera framkomnar elektróniskar lutir til teldur og aðra hátøkni. Flestu verkafólk á hesum nýggju verksmiðjunum eru konufólk. Konufólk verða tikin fram um mannfólk at arbeiða í elektrónikkídnaðinum, tí at tey fáa lægri løn og eru lætthentari og fimari í fingrunum at fáast við hetta ørfína arbeiðið.
Høvuðsstaðurin, Bankok, er bygdur á Menam-oyrunum, og fyrr var mesti flutningurin eftir grivnum siglingarveitum; enn eru fáir høvuðsvegir, og almenna flutningskervið er vánaligt. Tí er javnan ruðuleiki í ferðsluni, og tað kann verða ringt at fáa skil á aftur. Eftir ein monsunstorm í 1992 liðu 11 tímar, til ferðslan gekk aftur sum vanligt. Summi, ið koyra, hava riggað sær bilin til skrivstovu við toiletti.
Høvuðsátrúnaður í Tailandi er Theravadalæran, ið er grein av buddismuni. Henda læra kom til Landsynningsásia í 12. øld, tá ið munkar úr Sri Lanka komu hagar; og eftir stuttari tíð gjørdist hon høvuðsátrúnaður í Tailandi. Theravadalæran ("læra teirra elstu") eggjar trúfeløgum sínum at halda karmalógirnar og at gera alt, ið stendur í teirra valdi at minka um líðingarnar í heiminum. Fyrr var siður, at allir ungir dreingir vóru munkar eina tíð, og enn eru mangir, ið halda henda sið.
Mongu listskrýddu buddatemplini í Tailandi hava altíð drigið ferðafólk úr øllum heiminum at koma hagar at síggja hesa vøkru byggilist. Nú koma eisini mangir útlendingar til Tailands at dusa sær á óspiltu sandstrondunum, at ganga í fjøllunum fyri norðan ella at spæla á nýggju golfvøllunum, ið mest eru bygdir at fáa ríkar japanskar keypmenn hagar.
Hetta landøkið er norðan undan Himaleiafjøllum og tætt suður at Miðkringi. Mesta fólkið býr í áardølunum, ið skera seg ígjøgnum fruktagóða landslagið. Í teimum sjey londunum í hesum øki eru nógv fjøll, og helvtin av lendinum er skógur. Myanmar er avbyrgt, fátækt og eftirland á næstan øllum økjum. Harafturímóti eru Tailand, Malaisia og fram um øll Singapor rík lond við framkomnum ídnaði. Vjetnam, Kambodja og Laos koma nú á føtur aftur eftir drúgv og ræðulig kríggj. Londini hava monsunveðurlag, turrtíð frá november til mars og regntíð frá mai til oktober.
Tá ið regntíðin kemur í mai, hátíðarhalda fólk í Laos og Landnyrðingstailandi bun bang fai, rakettveitsluna. Tey gera stórar rakettir úr stál- ella plastrørum og fylla tær við einum 500 kg av krúti. Rakettirnar verða skotnar upp í luftina at fáa regngudin, Vassakarn, at lata tað regna.
Alt síðan fornøld hava fólk búð í dølunum fram við stóru áunum Irrawaddy, Mekong og Salween, mest tí at rís veksur so óføra væl á hesum leiðum. Allir stórir býir í Landsynningsasia eru við eina á. Í dølunum velta bøndurnir hvønn jarðarteig og laða bríkar í brøttu líðunum, har dyrka teir rís og aðra grøði. Úr áunum veita og bera teir vatn á akrarnar. Í regntíðini fara áirnar upp um áarbakkan, og markirnar standa undir í vatni. Áirnar bera runu við sær úr hálendinum og oman á slætt. Runan, sum áirnar bera við sær oman úr hálendinum, taðar ógvuliga væl.
Mekongoyrarnar syðst í Vjetnam eru eitt av størstu ríslendunum í heiminum, og har verður meginparturin av tí rísi dyrkaður, ið ger Vjetnam til sættstørsta rísútflutningsland í heiminum. Bøndurnir á oyrunum dyrka eisini frukt og veiða nógvan fisk í mórutu áunum.
Mótsett áardølunum, har ógviliga nærbýlt er, býr lítið fólk í hálendinum, har nógvur skógur veksur. Fólkið har livir av at dyrka jørðina og at veiða og henta frukt í skógunum. Hesin gamli lívsháttur er nú í vanda at doyggja burtur, tí at fólkið í londunum fjølgast skjótt, og tí at skógarvinnufyritøkur høgga skógin niður.
Í hálendinum, har jørðin er nógv, men fá eru at dyrka hana, nýta bøndurnir ein avgamlan dyrkingarhátt, nevndur sviðjubúnaður. Teir rudda og svíðja av eitt stykki í skóginum og velta í tí nøkur ár og flyta síðan úr stað, rudda so eitt annað stykki og lata tað gamla liggja sum opinekru. Jørðin verður ongantíð fullkomiliga púrgað, og skógurin veksur upp aftur.
Tailand er tað landið í heiminum, ið dyrkar mest ananas, men henda frukt verður eisini dyrkað nógva aðra staðni í Landsynningsasia.
Í einari vjetnamskari frumsøgn verður sagt frá einum ovurstórum dreka, ið stoytti seg niður úr luftini og sorlaði kálksteinsstrondina í túsundtals stykki, áðrenn hann hvarv niður í dýpið. Soleiðis vórðu oyggjarnar og drangarnir í Ha Long-flógvanum til; navnið merkir "har drekin stoytti seg í havið". Stórsligna landslagið hevur veitt mongum listafólkum íblástur.
Snarpa velbrúna svalan ger sær reiður undir loftinum í hellum víða um í Landsynningsasia. Tað er bæði óráðtøkið og vandamikið, tá ið ungir menn fara upp í veikum stigum at taka niður reiðrini, sum eru bót í svalareiðursúpan. Reiðrini eru klínd saman av fuglaráka, men verða sum nudlur, tá ið tey verða latin í kókandi vatn.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Bankok
Vídd: 513.120 km2
Fólkatal: 66.404.688
Alment mál:
tailendskt
Átrúnaður:
buddisma 95%, islam 4% aðrir 1%
Stýrirlag: fólkaræði, fleirflokkaskipan
Gjaldoyra:
baht (THB)


text:
Býráðsfundur 31. okt. 2013 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
1.
13/00636: Umsókn um møguligt keyp av lendi til framtíðar útbygging av Kelduni í Skálafirði.
Í býarplaninum fyri Skálafjørð, er einki sum forðar fyri, at játta Kelduni uppískoytisstykki uml. 1.500 m2, sum søkt verður um.
-Byggi- og býarskipanarnevndin mælir til at ganga umsóknini á møti.
-Býráðið hevur á fundi 31/10-2013 samtykt at taka undir við tilmælinum frá Byggi- og býarskipanarnevndini.
2.
13/00688: Eykajáttan ti øki 3 Børn og ung – útreiðsluneutral.
-Sosiala nevnd mælir til at gera nakrar útreiðsluneutralar flytingar innan øki Børn og ung. At 465.000 kr. verður flutt til konti Barnaansing felags (serligur tørvur), sum verður fíggjað við at flyta 305.000 kr. frá rakstri á dagstovnaøkinum (minni nýtsla, serliga orsaka av at færri børn eru í skipanini) og 160.000 kr. av játtanini til íløgur á dagstovnaøkinum.
-Fíggjarnevndin mælir til at taka undir við uppskotinum frá Sosialu nevnd um útreiðsluneutrala eykajáttan á øki 3.
-Býráðið hevur á fundi 31/10-2013 samtykt at taka undir við tilmælinum frá Sosialu nevnd og fíggjarnevndini.
3.
13/00616: Eitt kommunufelag – uppskot til viðtøkur fyri nýtt kommunufelag, umboðandi allar kommunur í Føroyum.
-Fíggjarnevndin mælir til at taka undir við uppskotinum um at stovna eitt kommunufelag fyri allar kommunur í Føroyum og mælir til at taka undir við uppskotinum til viðtøkur.
-Býráðið hevur á fundi 31/10-2013 samtykt at taka undir við tilmælinum frá fíggjarnevndini.
4.
13/00610: Fyrsta viðgerð av fíggjarætlanini fyri 2014 fyri Runavíkar kommunu.
Á fundi 30/09-2013 ásetti býráðið fíggjarkarmin at verða:
Skattaintøkur 124,0 mió.
Fíggjarkostn. 15,5 mió.
Rakstur 88,0 mió.
Íløgur 20,5 mió.
Eftir 1. viðgerð í nevndunum eru samlaðu uppskotini til rakstur 2 mió. kr. hægri enn ásett í fíggjarkarminum og heitir fíggjarnevndin á nevndirnar um at finna sparingar í rakstrinum til 2. viðgerð, soleiðis, at fíggjarætlanin fyri rakstur og íløgur verður í samsvari við samtykta fíggjarkarmin.
-Býráðið hevur á fundi 31/10-2013 samtykt at taka undir við tilmælinum frá fíggjarnevndini.


text:
Firouz Gaini, lektari í antropologi og samfelagsvísindum á Søgu- og Samfelagsdeildini, hevur eina grein í nýggjastu útgávuni av tíðarritinum JORDENS FOLK, sum Dansk Etnografisk Forening gevur út. Tað skrivar Fróðskaparsetur Føroya á heimasíðu sína.
Greinin, ið kallast "Små steder – store drømme", lýsir eitt fjarskotið japanskt oyggjasamfelag úr sjónarhorninum hjá 15-18 ára gomlum ungdómi. Tilfarið varð savnað saman á Oki-oyggjunum á heysti 2015.
Greinin hyggur nærri at lokala samleikanum og framtíðartonkunum hjá teimum ungu – hvar tey ætla sær at lesa víðari og arbeiða, hvar tey ætla sær at búgva, o.s.fr. Endamálið við verkætlanini var at fáa betri innlit í sjónarmiðini hjá teimum ungu viðvíkjandi spurningum um t.d. burðardygga samfelagsmenning, lokala mentan og søgu, og flytføri (til- og fráflyting). Andsøgnin er, sum Godfrey Baldacchino nevnir í einum teksti, at smáar oyggjar bæði kunnu umboða paradís og fongsul, bæði kunnu vera opnar og stongdar. Og hetta ávirkar samleikan hjá oyggjabúgvum.
Firouz Gaini hevði herfyri framløgu um somu rannsóknarferð á ráðstevnuni Gransking í Føroyum 2017, ið var hildin í Norðurlandahúsinum. Hann varð eisini bjóðaður at halda fyrilestur um hetta forvitnisliga føroysk-japanska samstarvið innan samfelagsvísindi á EAJRS (European Association of Japanese Resource Specialists) ráðstevnuni, sum var hildin á universitetinum í Oslo á heysti 2017. Seinni í ár skal Firouz Gaini til Japans at gera eina nýggja etnografiska kanning, sum eisini hyggur at framtíðini hjá oyggjaungdómi, skrivar Fróðskaparsetrið.


text:
Nú byrja roknistykkini at blíva heilt stuttlig
15. juni 2015
„Bara Bakkafrost er vert um 9 milliardir krónur. Hetta er heilar 15 ferðir meiri enn blokkstuðulin á 630 mió. kr.” Soleiðis skrivar eitt av valevnunum hjá tjóðveldi í lesarabrævi nú um dagarnar. Í lesarabrævinum roynir hann at sannføra føroyingar um, at blokkstuðulin hevur lítið virðið samanborið við føroyska framleiðslu.
Sjálvandi eru øll samd um, at føroysk framleiðsla hevur ovurstóran týdning, men nevnda samanberingin er tó púra burturvið.
Virkið, talan er um, hevur verið til síðani 1968, og eftir 47 árum er tað nú komið uppá eitt virði á 9 milliardir. At samanbera tað við blokkstuðulin í eitt ár, sigur eitt sindur um trongdina hjá valevninum at villleiða.
Níggju milliardir býttar yvir 47 ár gevur eitt meðal úrslit á knappar 200 mió. krónur um árið. Tað í sær sjálvum er fantastiskt, men tað er altso ikki 15 ferðir meira enn 630 mió.
Helgi Abrahamsen, løgtingsmaður
Valevni Sambandsfloksins til fólkatingsvalið
RN
Aftur


text:
04. Mar 2018
Í dag hava 07 Vestur styrkt seg við Kyrylo Silich, sum er framrættaður leikari úr Ukraina. 27-ára gamli Kira, sum hann verður róptur, kemur til 07 Vestur úr Jonava, í bestu deildini í Litava.
04. Mar 2018
Í annaðkvøld, mánadagin 4. mars kl. 20, verður ungdómsvenjarafundur, har øll tey, ið koma ætla at venja ungdómslið hjá 07 Vestur eiga at møta. Svenn og Jens Erik standa fyri fundinum.
02. Mar 2018
07 Vestur og Select hava longt stuðulsavtaluna, so 07 Vestur framhaldandi koma at leika í Select klæðum og nýta Select útgerð. Klæðir fáast til keyps í Sport24 í SMS, og seinni í mars verða góð TILBOÐ uppá klæðini tá árligi tilmeldingardagurin verður.
28. Feb 2018
Hevur tú hug at verða partur av tí fantastiska spælinum, er møguleiki at luttaka sum dómari ella hjálpardómari. Í næstum verður skeið her vesturi, helst yvir nøkur kvøld, íalt 15 tímar.
27. Feb 2018
Við vøllin á Dungasandi í Sørvági verða í hesum døgum nýggj ljós á nýggjum mastrum sett upp. Tann fyrsta av fýra er liðug og lýsir nú. Tær nýggju mastrarnar eru fýra metur hægri enn tær gomlu.
25. Feb 2018
07 Vestur-kvinnur spældu sín næsta venjingardyst. Móti blandaðum liði frá ÍF/Víkingi vunnu vit 4-3 eftir at hava verið aftanfyri 0-2. Hetta er annar dysturin í fyrireikingini til 2. deild, sum byrjar í apríl.
22. Feb 2018
Afturkomnir av venjingarlegu í Danmark, har seinni dysturin, móti Holstebro, endaði við 3-2 tapi, hava vit júst spælt veningardyst á Skála. Í sera vánaligum líkinum, taptu vit 3-1. Dann skoraði málið.
21. Feb 2018
07 Vestur styrkir enn meira um ungdómsarbeiðið, nú Svenn Olsen úr Gøtu tekur við sum høvuðsungdómsvenjari í felagnum, og gerst annar ungdómsvenjarin í fulltíðarstarvi. Við hesum stigið undirstrikar 07 Vestur sítt framsøkni ungdómsarbeiðinum.


text:
Í einari av sínum nógvu frálíku yrkingum sigur Jóannes Bóndi í yrking nr. 190 í Songbók Føroya Fólks frá 1997:
”Á, neyðara landsmenn, hvat hava tit gjørt? Tit dripið hava føroyingin í Føroyum” Hesi orð komu mær til hugs, nú alt tosar um økta ferðavinnu til landið.
Hotellir skulu byggjast í hópatali í Suðurstreymoy, har nógv av kømurunum skulu vera luxus kømur ella luxus svitur, fyri at fáa sum mest burturúr peningasterkum útlendingum.
Alt í lagi, tí eingin okkara hevur neyvan nakað ímóti at vinna nakrar krónur, men mugu vit ikki ansað eftir, ikki at gloyma føroyingin í Føroyum?
Skulu vit stýra ferðavinnuni ella hon okkum?
Um Visit Faroe Island skal sigast, at tey ikki hava gjørt annað enn at marknaðarføra Føroyar, so avgjørt eingin átala frá undirritaða.
Tey hava bert gjørt sítt arbeiðið til lítar.
Vinmaðurin og skyldmaðurin í Dúvugørðum hevur heldur ikki gjørt annað enn, at vísa á ein trupulleika, sum hann og onnur í ”seinasta liði ” hava og koma at fáa av øktu ferðavinnuni.
Tá fyrsta og seinasta liðið ikki hava gjørt nakað galið, má ein feilur verða í onkrum millumliði.
Hvørjir eru hesir: kann ikki koma til hugs annað enn, lands- og kommunalu politikkarar, sum ikki hava tikið spurningin um øktu ferðavinnuna í álvara.
Tað má snúgva seg um annað enn at fáa sum mest av pengum burturúr peningaligu sterku útlendingum.
Hvat við náttúruni?
Hvat við føroyinginum, hvørs ommur og abbar gjørdu hetta landið, livandi at búgva í fyri okkum og eftirkomarum okkara?
Fyri okkara egna viðkomandi vóru tað manningarnar á Kimbil og Bacalao skipunum, sum saman við verkafólkunum m/k á Bacalao og Havsbrún, sum hava lagt lunnarnar.
Gamaní sótu vit við ábyrgdunum og avgerðunum, men eina megnaðu vit einki.
Skulu vit nú til at gera Føroyar til eitt luxus samfelag, har børn og barnabørn teirra, ið løgdu lunnarnar, soleiðis at ein føroysk barnafamilja ikki hevur ráð at ferðast í egnum landi?
Tá ”hava vit dripið føroyingin í Føroyum”.
Vit hava selt so manga góða føroyska fyritøku, sum eru bygdar á arbeiðið forfedrum okkara m/k til útlendingar fyri løtuvinning.
Vit mugu ikki gera sama mistak við okkara elskaða føðiland Føroyar. Havið eina góða Hvítisunnu.
Poul Hansen


text:
Á tingfundi 21. februar 2018 svaraði landsstýrismaðurin í uttanríkis- og vinnumálum, Poul Michelsen, fyrispurninginum soleiðis:
Til spurning 1)
Tá ið eitt land tekur undir við einum ST-sáttmála, bindur landið seg samstundis til at lata ST frágreiðingar um tey tiltøk, limalandið setur í verk fyri at fremja rættindini, sum eru viðurkend í sáttmálanum. Hetta er partur av sáttmálanum.
At hvørjum sáttmála er knýtt ein serfrøðinganevnd, sum skal hava eftirlit við, at limalondini halda ásetingarnar í sáttmálunum. Limalondini skulu í hesum sambandi lata nevndini frágreiðingar 4. hvørt ár og eru síðani til hoyringar. Tað er Danmarkar Kongsríki sum sáttmálapartur, ið letur inn frágreiðingar til ST.
Landsstýrið byrjaði í 2004 at lata ein sjálvstøðugan føroyskan part til ST-frágreiðingarnar frá Danmarkar Kongsríki um fremjan av skyldum sambært sáttmálunum í føroyskum løgdømi og hevur síðani hetta eisini verið umboðað til tær ymsu hoyringarnar.
Tað er neyvan ein fólkarættarlig skylda hjá Føroyum at lata serstakt ískoyti til frágreiðingina og luttaka til hoyringar. Heldur er tað ein politiskur spurningur, hvørt vit vilja vera umboðað av donsku stjórnini til slíkar hoyringar, ella um vit vilja svara fyri okkum sjálv á yvirtiknum málsøkjum.
Til spurning 2)
Nevndirnar, ið varða av teimum ymsu sáttmálunum, skulu sambært sáttmálunum mannast av ímillum 10-18 serkønum fólkum, ið hava viðurkendan serkunnleika á ymsu økjunum og høgan moral. Limalondini kunnu tilnevna eitt valevni til nevndina millum sínar ríkisborgarar. Limirnir verða síðani valdir við loyniligari atkvøðuavgreiðslu. Valini fara fram á fundum millum limalondini, sum aðalskrivarin í ST kallar inn til. Fundurin er viðtøkuførur, um 2/3 av limalondunum taka lut, og teir persónar verða valdir í nevndina, sum fáa flestar atkvøður. Limirnir verða valdir fyri eitt fýra ella fimm ára tíðarskeið og kunnu veljast aftur, um teir verða uppstillaðir aftur.
Føroyar hava ongantíð havt nakað umboð í ST serfrøðinganevndum á mannarættindaøkinum. Fyrstu ferð eitt føroyskt umboð varð valt í eina ST serfrøðingannevnd var í 2012, tá ið ein føroyingur varð valdur sum limur í landgrunsnevnd ST, sum varð sett á stovn við støði í havrættarsáttmála ST. Hann var uppstillaður sum valevni fyri Kongsríki Danmarkar við stuðli frá øllum Norðurlondunum. Hann varð afturvaldur í 2017 í eitt fimm ára skeið.
Til spurning 3)
“Committe on the Rights of the Child” (CRC) stendur fyri eftirlitinum í sambandi við barnarættindasáttmálan. Nevndin er mannað við 18 óheftum serfrøðingum úr Togo, Barain, Marokko, Spania, Monako, Russlandi, Tunesia, Sambia, Egyptalandi, Etiopia, Sámoa, Japan, Uruguai, Venesuela, Norra, Suðurafrika, Bulgaria og Eysturríki.
Fr. Renate Winter úr Eysturríki er forkvinna í nevndini. Dagliga starvast hon sum dómari við yvirrættin hjá tí serliga dómstólinum fyri Sierra Leone.
Varafólk hennara eru:
- Fr. Suzanne AHO Assouma úr Togo, sum dagliga er varaborgarstjóri. Hon hevur útbúgving í filosofi, hevur eisini sosialráðgevaútbúgving og hevur arbeitt við barna- og kvinnurættindum í nógv ár. Hon er eisini fyrrverandi heilsumálaráðharri
- Fr. Olga KHAZOVA úr Russlandi. Hon er leiðandi serfrøðingur í russiskari familjulóg og starvast dagliga sum dosentur á Institute of State & Law við russiska akademiið fyri vísindum
- Hr. Clarence Nelson úr Sámoa, sum dagliga er dómari við hægsta rættin í Sámoa
- Hr. José Angel Rodrígues Reyes úr Venesuela, ið starvast sum løgfrøðiligur ráðgevi fyri ymsar stovnar, t.d. umboðsmannastovnin, stjórnarráð o.o. í málum viðvíkjandi børnum
Talsmaður (rapporteur) er Hr. Bernard Gastaud úr Monako, sum dagliga starvast sum løgfrøðiligur ráðgevi fyri Uttanríkisráðið í Monako.
Eitt yvirlit við CV hjá teimum 18 serfrøðingunum er at finna á: http://www.ohchr.org/EN/HRBodies/CRC/Pages/Membership.aspx
Til spurning 4)
Tað er týðiligt, at serfrøðingunum mangan vantar vitan um valds- og ábyrgdarbýtið í ríkinum. Í hesum føri hongur hetta helst saman við, at talan er um serfrøðingar í barnarættindum og ikki í altjóða viðurskiftum. Vit síggja tó, at nakrar serfrøðinganevndir í tilmælum sínum venda sær beinleiðis til formliga sáttmálapartin, sum er Danmarkar Kongsríki, helst tí tey meta, at valds- og ábyrgdarbýtið í danska ríkinum er teimum óviðkomandi.
Eyðsæð er, at viðmerkingar og tilmæli frá serfrøðingarnevndum undir ST eru fakliga grundaðar – talan er, eins og greitt er frá í svari til spurningar 1 og 2, um viðurkend fakfólk á ymsu økjunum. Men júst tað kann gera, at fyrilit ikki verður havt fyri heildarmyndini av støðuni annars í ymsu londunum. Viðmerkingarnar og tilmælini kunnu tí tykjast einsháttað og vekja undran, tí ljós einans verður varpað á einstøk fakøki í Føroyum og aðrastaðni; tey verða ikki sett í ein størri samanhang.
Til spurning 5)
Uttanríkistænastan samskipar arbeiðið at gera frágreiðingar til ymsu ST-nevndirnar. Stórur dentur verður lagdur á at greiða frá um føroysk vikuskifti og ábyrgdarbýtið millum føroyskar og danskar myndugleikar. Tá ið tað kemur til fakliga innihaldið eru tað stjórnarráðini, ið hava ábyrgd av, hvussu Føroyar fylgja ásetingunum í ymsu sáttmálunum. Stjórnarráðini hava tí eisini stóran leiklut at skriva partar av frágreiðingunum til ST, og verða tilmælini frá nevndunum eisini latin avvarðandi stjórnarráðum til uppfylging.
Tað er upp til limalondini, um tey fylgja tilmælunum frá nevndunum. Flest lond taka atfinningarnar til sín onkursvegna, og á okkara leiðum verður sum heild nógv gjørt fyri at fylgja ásetingunum í altjóða sáttmálunum. Tað kemur tó meira enn so fyri, at limalondini ikki taka undir við tilmælunum, tí undirtøka ikki er fyri teimum í limalandinum. Vanlig mannagongd er ikki, at tað frá politiskari síðu verður gjørt beinleiðis vart við tilmæli og viðmerkingar mótvegis ST. Hinvegin er tað umráðandi at tryggja, at serfrøðingarnevndirnar hava rættar og munagóðar upplýsingar sum grundarlag, tá frágreiðingar verða skrivaðar. Eisini er møguligt at gera vart við møguligar misskiljingar til komandi hoyringar. Her verður sjálvsagt eisini víst á framstig og menning á ymsu økjunum sum heild. Er talan kortini um beinleiðis skeivleikar, sigur tað seg sjálvt, at viðmerkingar og tilmæli eiga at takast við neyðugum fyrivarni.
Frágreiðingar og tilmæli frá ST-nevndunum eru at finna á heimasíðuni hjá Uttanríkis- og vinnumálaráðnum saman við einum yvirliti yvir, hvørjum mannarættindasáttmálum Føroyar eru fevndar av.
Til spurning 6)
Eftir hoyringina í barnarættindasáttmálanum seinast, viðmerkti ST serfrøðinganevndin, at Føroyar eiga at tryggja gentum lógliga og trygga fosturtøku í Føroyum, á sama hátt sum í Danmark. Her verður sostatt sipað til rættin hjá barninum, t.e. gentuni, sum gerst við barn og sum ikki ynskir, ella maktar, at gerast mamma.
Tað kann hava álvarsligar fylgjur fyri heilsuna hjá ungum gentum at vera við barn, og at føða. Sambært World Health Organisation (WHO) eru trupulleikar í sambandi við viðgongutíð og føðing ein av høvuðsorsøkunum til deyða millum 15 og 19 ára gamlar gentur í altjóða høpi.
Í londum, har fosturtøka er bannað, er ikki óvanligt at kvinnur og ungar gentur fáa framt ólógligar og ótryggar fosturtøkur. WHO metir, at millum 4.7% – 13.2% av deyða millum kvinnur og gentur í sambandi við viðgongu stendst av ótryggum fosturtøkum. Eisini er tað revsivert nógvastaðni at fáa ella fremja fosturtøku, og nógvar kvinnur og gentur verða tí kriminaliseraðar.
Tað er helst út frá hesum viðurskiftum, at ST-nevndin knýtir rættin til fosturtøku saman við barnarættindum og harvið eisini barnarættindasáttmálanum.
Til spurning 7)
Rætturin til fosturtøku er ikki staðfestur í nøkrum sáttmála um mannarættindi. Báðar síður – fyri og ímóti fosturtøku– grundgeva tó við støði í mannarættindum.
Pro-life felagsskapir vísa á rættin til lív, sum verður staðfestur í Heimsyvirlýsingini hjá ST í grein 3: “Ein og hvør hevur rætt til lív, frælsi og persónliga trygd”, sum sambært hesum felagsskapum er galdandi frá teirri løtu, eggið er gitið.
Fleiri mannarættindafelagsskapir, og eisini ST-nevndir, meta, at talan er um mannarættindabrot at nokta kvinnum fosturtøku, serliga í førum, har kvinnan hevur verið fyri neyðtøku ella blóðskemd, har fostrið ber álvarslig brek og tí ikki fer at liva, ella um fysiska ella sálarliga heilsan hjá kvinnuni er í vanda, orsakað av barnsburði.
At nokta fosturtøku verður í slíkum førum sammet við píning og tí brot á grein 7 í Altjóða semingin um borgarlig og politisk rættindi, ið staðfestir at “Eingin skal verða píndur ella harðliga, ómenniskjaliga ella vanæruliga viðfarin ella revsaður”.
ST-eftirlitsnevndirnar lata eisini úr hondum almennar viðmerkingar, sum útgreina og lýsa, hvussu ásetingar í sáttmálum og serstakliga fløktir trupulleikar eiga at tulkast og handfarast.
Fleiri ST-nevndir hava latið úr hondum almennar viðmerkingar, har rætturin til fosturtøku verður staðfestur, og har nevndin heitir á limalondini um at tryggja kvinnum og gentum atgongd til trygga fosturtøku og røkt og viðgerð aftaná fosturtøku til tess at fyribyrgja deyðiligheit og sjúku.
Eisini hava fleiri serlig ST-kanningarfólk (“UN special rapporteurs) heitt á limalondini um at avkriminalisera fosturtøku og tryggja tænastur í sambandi við fosturtøku.
ST-nevndirnar eru tó bert ráðgevandi, og limalondini eru tí ikki bundin at fylgja tilmælunum.
Evropeiski Mannarættindadómstólurin hevur eisini viðgjørt spurningin í sambandi við, at kvinnur eru noktaðar fosturtøku í Írlandi og Póllandi og hava tí lagt málið fyri Evropeiska Mannarættindadómstólin. Dómstólurin hevur ikki staðfest nakra almenna støðu viðvíkjandi fosturtøkuspurninginum, men viðger spurningin mál fyri mál. Fleiri kvinnur hava fingið viðhald. Pólland hevur eitt nú fingið tríggjar dómar seinastu níggju árini fyri brot á mannarættindi, við støði í Evropeiska Mannarættindasáttmálanum, tí landið hevur noktað kvinnum fosturtøku.
Spurningurin um, hvørji atlit viga tyngst, rætturin hjá fostrinum ella kvinnuni, er ein torførur spurningur, sum semja ikki er um. Tað er tó greitt, at fosturtøka í dómsvenju hjá Evropeiska Mannarættindadómstólinum og sambært tulkingum av altjóða sáttmálum, í alt størri mun verður mett sum ein mannarættur í teimum førum, um kvinnan hevur verið fyri neyðtøku ella blóðskemd, har fostrið ber álvarslig brek og tí ikki fer at liva, ella um fysiska ella sálarliga heilsan hjá kvinnuni er í vanda.
Til spurning 8)
Kjakið um fosturtøku er sum heild eitt aktuelt evni, sum áhaldandi verður umrøtt um allan heim. Lond, ið hava avmarkingar í fosturtøkulógini, eru undir politiskum trýsti, ikki bert innanhýsis, men eisini frá altjóða felagsskapum sum ST og Evroparáðnum. Føroyar eru partur av heimssamfelagnum, og tí slepst neyvan undan, at altjóða felagsskapir og stovnar hava áhuga í føroysku fosturtøkulógini, sum er frá 1956 og víkir munandi frá tí norðurlendsku lóggávuni.
Til spurning 9)
Serfrøðinganevndirnar byggja sínar niðurstøður á almennu frágreiðingina úr limalandinum, skuggafrágreiðingum frá áhugafelagsskapum og fylgja annars sjálvar við. Áhugafelagsskapir nýta vanliga høvið at lata ST skuggafrágreiðingar, eisini føroyskir felagsskapir. Hendan frágreiðing er aloftast ein atfinningarsom viðmerking til ta almennu frágreiðingina, ið limalandið letur úr hondum. Serfrøðinganevndirnar leggja stóran dent á skuggafrágreiðingarnar og spyrja javnan til hoyringar um viðurskifti, ið áhugafelagsskapir hava víst á. Áhugafelagsskapir hava eisini møguleika at hitta nevndina, áðrenn limalandið kemur til hoyring.
Eftir eina hoyring kemur serfrøðinganevndin við sínum niðurstøðum, og hon kemur við tilmælum og ráðgeving um, hvørji átøk Danmarkar kongsríki kann seta í verk fyri røkka teimum rættindum, sum ríkið hevur bundið seg til. Tey tilmæli, sum eru vend móti Føroyum, verða viðgjørd av viðkomandi føroyskum myndugleikum, har støða verður tikin til, hvørjum tilmælum, føroyskir myndugleikar kunnu taka undir við, og hvørjum ikki. Er tørvur á breiðari politiskari viðgerð av tilmælunum, verður hetta gjørt eftir galdandi mannagongdum.
Til spurning 10)
Sum partur av altjóða samfelagnum sleppa vit ikki undan, at onnur blanda seg í føroysk viðurskifti. Vit hava sjálvi valt at taka undir við ST-sáttmálunum á mannarættindaøkinum og hava harvið bundið okkum til at samskifta við ST um hesi viðurskifti. Tað kann kanska tykjast margháttligt, at nevndir við umboðum úr minni framkomnum londum geva føroyskum myndugleikum góð ráð. Sáttmálarnir eru tó dynamiskir á tann hátt, at limalondini skulu seta í verk tiltøk innan fyri teir førleikar og ta orku, sum er tøk. Tí verður kravt meira av framkomnum londum.
Tað skal tó eingin ivi vera um, at tað er í Føroyum, at avgerðirnar verða tiknar um, hvussu vit skipa okkara samfelag. Og soleiðis skal tað framhaldandi vera. Eg haldi tó ikki, at tað ger nakað, at vit lurta eftir øðrum. Vit mugu ganga út frá, at serfrøðinganevndirnar hjá ST eru væl skikkaðar, og at tilmælini eru fakliga grundað. Tilmælini hóska tó ikki altíð til føroysk viðurskifti, og ei heldur er undirtøka altíð fyri teimum. Eg veit tó, at fleiri av tilmælunum á barna- og brekøkinum hava verið nýtt sum grundarlag í menningini av hesum økjum í Føroyum, so okkurt gott fáa vit burtur úr samskiftinum við serfrøðinganevndirnar hjá ST.


text:
Navn:
Laila Mikkelsen
Stutt lýsing um Lailu:
Laila Mikkelsen er uppvaksin í Klaksvík. Útbúgvin Designteknolog fra Teko, Herning. Bachelor í retail management fra Via University, Aarhus.
Er búsitandi í Aarhus við sjeikinum Claus og soninum Ádam inntil februar har tey flyta í egin hús í Hedensted. Starvast til dagligt hja Eimskip A/S í Aarhus.
Hey tit! 😀
Eg reypaði fyri tykkum at eg hevði funni KJÓLAN fyri ikki so langari tíð síðani. Og sjálvandi hoyrir hertil alskins annað príði (havi eg funnið útav!) -aaaalt for nógv um tú spyr meg. Sum áður nevnt so eri eg nokk ikki tann mest prinsessuliga kvinnan ið finnst. Men, spyrt tú syskini hjá mær so eri nok Hyacinth ella fínari enn tað í okkara familju. #RullaEyguSmiley
Men anyways, eg eri komin til skógvar sum nú er, og eg havi googla og googla. Eg veit seriøst ikki hvat eg skal hygggja eftir. Altso jú, eg havi bestemma meg til at teir gott kunnu vera eitt sindur dýrir eftirsum at kjólin var so bíligur. So hetta merkir, at eg havi hugt eftir skóm ið eru í High End stílinum #uhlalala! MEEEN so eri eg aftur lost, sum í LOST, altso Atlantis býurin lost! Hvar skal eg byrja, hvat skal eg hyggja eftir? Nú havi eg keypt kjólan, og hann hongur heima hjá okkum. Tískil føli eg eisini at tað er ein útfordring, av tí at eg ikki havi keypt skógvar, slør og heila molovitti saman. Eg kann eisini keypa onkrar “bíligar” skógvar ið eisini kunnu brukast aftur til man skal vera smartur/fínur einaferð? Huff so nógvir tankar!
Altso jú, eg havi bestemma meg til at teir gott kunnu vera eitt sindur dýrir eftirsum at kjólin var so bíligur.
Tankarnir aftanfyri skógvarnir hava sum so ikki verið annað enn, at teir gott kunnu kosta eitt sindur, men so er tað tað! Eg búgvi í Aarhus og hava vit ikki allir hasir fínir High end skógva handlarnir ið tey hava í Keypmannahavn. So kundi gott hugsa mær, at funni einar ið kunnu keypast her í Aarhus. Men hinvegin er tað heldur eingin treyt, tó ein deilig og nemmari loysn enn at skulla tvassa yvir til “æ’ djævle ø” Nú eri eg ikki tann ið gongur mest í høgum skóm, men teir kunnu gott vera eitt sindur høgir -bara ikki fooor høgir. Claus er “bert” 10 cm hægri enn eg, og her eru vit bæði kanska eitt sindur forfongilig. Hann skal helst vera hægri. #ShortMenProblems OG so aftrat so síggji eg út sum eg havi gjørt mær i buksirnar tá eg gangi í stilettum.. eitt sindur dámulig skal eg helst vera til brúðardagin. #PrincesseLaila Hertil havi eg eisini hugsa sarta rosa farvu eftirsum teamaði hjá okkum verur við sart rosa. Hevði tað ikki verið well? Rosa skógvar til kjólan? ella mega ræst? #Klaksvíkingur Og ein allersíðsti tanki er, at tað skal ikki henda for nógv, altso ikki for nógv bling bling. Vit halda tað einkult -haldi eg. Men man skal aldrin sig aldrin.
Les víðari niðanfyri lýsingina
Tísikil spyrji eg tykkum: hvørjar skógvar høvdu tit til tykkara brúðleyp, og hvørjir vóru tankarnir aftanfyri teir? Vísi gjarna myndir so eg kann fáa eitt sindur av inspiratión ❤
Deil hesa grein


text:
Timburmenn
1510670521
Byggideildin hjá J&K Petersen søkir eftir timburmonnum. Í samband við vaksandi byggivirksemi í felagnum verður økt um okkara starvsfólkahóp við handverkfakligum útbúgvingum. Vit søkja tí eftir timburmonnum í Eysturoyar- og Streymoyar økinum.
Um tú ynskir at gerast partur av einum breiðum starvsfólkahópi og ert áhugað/ur í dygdargóðum handverki, átti tú at søkt starv hjá okkum.
Starvsfólkaprofilur:
J&K væntar at tú:
- hevur royndir sum handverkari og kann arbeiðs sjálvstøðugt
- leggur dent á dygd og trygd
- góðan arbeiðsmoral
- samstarvsáhugað/ur
Sum felag kann J&K bjóða góðar arbeiðsumstøður við skipaðum viðurskiftum. J&K hevur nógvar verkætlanir fyri framman og kann umsøkjarin tí vænta javnt og støðug arbeiði.
Løn sambært avtalu.
Ynskir tú at vita meira um arbeiði ert tú vælkomin at seta teg í samband við Áka Troest, projektleiðara á tlf: 585086 ella við at venda tær til Finnur Joensen HR- og fyrisitingarleiðara á tlf. 585036.
Eisini ber til at senda umsókn via mail á: starv@jkp.fo
Um J&K Petersen
J&K Petersen er eitt entreprenørfelag stovnað í 1975, og er millum elstu entreprenørfyritøkur í landinum. Felagið fæst við jørð- og betongarbeiði, umframt bygnings- og havnaarbeiði. Umleið 150 fólk starvast hjá J&K. J&K er eitt arbeiðspláss, ið hevur drúgvar og góðar royndir í fakinum.
J&K Petersen
Føroysk bygging - Fakligur stoltleiki.


text:
NÝGGJA ALPHA 2 er tann mest effektiva sirkulatiónspumpan á marknađnum. Viđ einari EL nýtslu heilt niđri á 3 Watt, alt eftir nýtslu og er tađ mřguligt at spara upp til 87% í forhold til eldri sirkulatiónspumpur. Vit kunnu garantera sparingar um tann ein gomul sirkulatiónspumpa verđur skift viđ eina ALPHA2 pumpu og pumpan verđur rćtt uppset.
Grundfos eru stotlir at vísa nćsta ćttarliđi orkusparandi sirkulatiónspumpuni – tann NÝGGJA ALPHA2.
Tann NÝGGJA ALPHA2 Pumpan er framleidd av vitan og royndir frá ALPHA2 pumpuni
NÝGGJA ALPHA2:
- Meir orkusparandi
- Driftsikrari
- Kann nýtast til křling
- Flow málari
Ein vanlig sirkulatiónspumpa á einum hitaverki koyrir vanliga viđ fullari ferđ dag og nátt. NÝGGJA ALPHA2 pumpan frá Grundfos tillagar seg eftir brúkinum í húsarhaldinum . Á henda hátt sparir tú eina týđandi upphćdd av EL og samstundis minkar um CO ₂ útlátiđ.
NÝGGJA ALPHA2 pumpan hevur orkumerkiđ – A. Tađ vil siga, at hetta er ein lágorkupumpa. Pumpan er sera álýtandi og umhvřrvisuvinarlig. Tá pumpan er sett upp og innstillađ á tađ serliga Grundfos ”AUTOADAPT” programmiđ, vil pumpan sjálv ”analysera” og tilpassa seg eftir třrvinum, sum húsarhaldiđ krevur. Hetta merkir, at tú róliga kanst skifta pumpuna út viđ eina ALPHA2 og veruliga spara pening og orku, uttan at hetta ávirkar tín ”komfort”
Vel Grundfos NÝGGJA ALPHA2 – A merktu pumpuna og spar upp til 10% av EL- rokningini. Sirkulationpumpur eru EL drivnar og vera tćr nýttar til at sirkulera vatn í hitaverkum, ventilation og heitvatn skipanum. Í einum vanligum húsarhaldi í Evropa, stendur vatnsirkulatión fyri uml 15% av EL rokningini.
Viđ at skifta til eina NÝGGJA ALPHA2 pumpu, kann eitt húsarhald spara heilt upp til 879kr. Tú sparir ikki bara pening, men tú gagnar eisini umhvřrvinum.
Leinki:
Meir Info um tađ NÝGGJ ALPHA2 pumpuna her
Meir info um AUTOADAPT programmi her
Vitja okkum á Smyrilsvegi 8 og fá meir at vita ”KOM OG SPAR SAMAN VIĐ OKKUM”
Maria Poulsen
Tlf: 31 20 00
mp[@]mp.fo


text:
Í bókini Tvær skrekkiligar søgur, sum er ætlað bæði ungum og tilkomnum, eru tvær stuttsøgur, ið báðar snúgva seg um sonevndar ræðslusjúkur – fobiir. Søgurnar eru ein námsferð í pørtum av sálarfrøðini, har høvundurin, William Smith, ger vart við, at vit í ov stóran mun verða stýrd av tilvildarligum hendingum og upplivingum, vit hava havt heilt tíðliga í lívinum. Við rámandi og stuttligum dømum úr djóraverðini, roynir høvundurin eisini at vísa á, hvussu vit miðvíst kunnu arbeiða okkum burtur úr hesum ræðsludýpi. Søgurnar í bókini eru Likkan, sum hevði hæddarskrekk og Kombikkið, ið hevði vatnskrekk og frásøgupallurin er øll tann føroyska náttúran.
Prísur:DKK 180,00
Barnabók um flugulív, skrivað av námsfrøðinginum og lívfrøðinginum Herborg Nyholm Debes. Eitt flugulív er bæði viðkomandi og áhugavert, um tú fert at granska tað nærri, og ikki bert ilskast inn á summ, ssuuummm frá flugunum.
Prísur:DKK 120,00


text:
Um køks- ella baðirúmskranin hjá tær lekur, so ber til at basa lekanum við at skifta ein eykalut.
Vit hava eina rúgvu av eykalutum á goymslu til nógv sløg av kranum, ið vit hava selt gjøgnum tíðirnar. Tí er eisini møguleiki at fáa skift ein eykalut, sjálvt um kranin hevur fleiri ár á baki.
Um tú skalt til at skifta pakning ella pakkdós, so ber til at koma til okkum við lutinum, sum skal skiftast og fáa ein nýggjan.
Tað ber til at venda sær til okkum við slíkum fyrispurningi í handlinum á Hálsi, gjøgnum telefon ella við at senda okkum ein teldupost.
Tað er ein góð hjálp at taka eina mynd av krananum, um tú ikki ert vísur í hvat merki kranin er ella ikki hevur upprunaligu brúkaravegleiðingina.
Vit hava eykalutir til hesi merki á goymslu: Oras, Damixa, Grohe, Gustavsberg og Puteus. Vit kunnu hartil eisini bíleggja eykalutir til Vola, KWC, Hans Grohe og fleiri onnur.
Handilsleiðari
Tel. 34 46 16
jogvan@krosstein.fo


text:
Nýateistar hava í seinastuni reypa dúgliga um vøksturin av tilhengarum, serstakliga millum unga ættarliðið og lesandi. Annar statistikkur og pástandir siga tó tað mótsatta. Hvussu er og ikki, so minnir hetta ikki sørt á typiskt propagandakríggj, ivaleyst frá báðum síðum.
Ein hevur tó varhugan av, at í Europa er áhugin fyri tí andaliga vaksandi, tó so at ateistar gera ómetaligt nógv um seg í tí politiska og akademiska umhvørvinum.
Niðanfyri, vísir William Lane Craig á hagtøl sum vísa á, at hetta vaksandi talið av ungum lesandi í USA sum eru gudloysingar, eru tilflytarir, mong av hesum úr londum har statsateisma longu er ráðandi.
Dugi tó ikki at siga, um eg havi álit á øllum hesum sum Craig framber, og ivaleyst er tað ilt í løtuni at vísa á hvørja leið samfelagið veruliga liggur:
http://www.reasonablefaith.org/percentage-of-non-religious-plateaus
Tykist tó verða semja at talið av ateistum í USA liggur um minus 5 prosent:
Kortini so má sigast, at tað neyvan er nøkur ávirkan í okkara samfelag, sum megnar at fyrireika vegin fyri Islam (sum er skjóttvaksandi) so væl, sum ateisma og sekularisma.
Tá samfeløg okkara einaferð eru moralskt upptærd, veik, í ørviti og ovurhonds minka grunda av gudloysi, kunnu vit ivaleyst vænta at fáa ein smakk av sharia. Tað eg havi roynt og tað ynski eg ikki fyri nakran.
Men hetta veldst sjálvandi um, hvaðani samfelagsleiðin í framtíðini liggur.


text:
Captain Fantastic í Havnar Bio 11/9 kl. 20.00
Gott kvøld, hetta er ein stuttlig avbjóðing at “innleiða” ein film.
Eg havi lisið meg fram til, at hetta er ein søga um uppaling, um at veksa til og hvørjar raðfestingar hava týdning at gera í lívinum.
Við støði í einari familju, ið er flutt út í útjaðaran, ella útum tað og royna at liva av tí jørðin og umhvørvið letur, nertir filmurin við ymisk evni. Onkur meira ella minni kend í føroyum.
Eitt hugtak Free Range Children/education ella unschooling, er kent í USA - her heima kenna vit ikki nógv til evnið. Og tó okkurt hevur verði rundan um “heimaundirvísing”.
Í USA, har hendan søgan gongur fyri seg, er tað tó eitt meira kent hugtak og hoyrir tað eisini til tað amerikansku mentanina. Her er tað millum annað spurningurin um hvat ella hví ein útbúgving er - hvat skal staturin avgera í mun til hvat hevur týdning fyri útbúgvingina av komandi ættarliðunum. Og um tann alment stýrda útbúgvingin ikki eisini stýrir hvat vit halda hevur týdning.
Filmurin snýr seg eisini um “Frælsið frá tí stýrda statinum”. Men, sjálvt um filmurin tekur upp teir stóru “amerikansku” frælsis spurningarnar, ið vit kunnu halda vera eitt sindur plattar til tíðir - so eiga vit, at kunna læra ymiskt av hesum. Tí at seta spurningartekin við, hví samfelagið er skrúva saman, sum tað nú er, er altíð sunt.
Filmurin nertir við uppaling og hvørjar “førleikar” og virðir vit eiga at leggja í børn. Hetta eru spurningar vit eiga afturvendandi at spyrja okkum sjálvi. Tí tað hevur týdning. Søgan snýr seg í stóran mun um ein pápa, ið framhaldandi roynir at liva upp til sínar skyldur, sum foreldur, umframt at liva eftir egnu sannføring.
Onnur evni sum eisini eru í filminum eru Kapitalisma ella materialisma, har alt verður gjørt við tí fyri eyga at gerast ríkari, kontra eina mynd av tí frælsa samfelagnum har livað verður soleiðis at tú tekur tað ið tær tørvar, livir av tí sum er í nánd og ikki leggur inn undir teg.
Alt í alt, ein filmur, ið setur spurningar við hví alt er sum tað er - og um hetta er nú tað rætta. Hava vit fingið so stóran skund at hálsfevna framburðin og framdriftina í samfelagnum at vit gloyma hví vit vilja hava framburðin. Tí í síðsta enda vilja vit hava at børn okkara koma væl undan og hava eina góða og sunna framtíð.
Ger so væl - vónandi njóta tit filmin og takk fyri meg.


text:
Betty og Jógvan við Keldu 28.09.2017 (14:46)
Judy Jacobsen 70 ár - ein føðingardagsheilsan
Komandi leygardag 30. september fyllir Judy Jacobsen, 70 ár. Judy er kona Óla á Grømma Jacobsen.
Hetta vælkenda trúboðaraparið hevur verið sera virkið í heimshøpi, síðani tey møttust í USA á New Tribes Mission bíbliuskúlanum í 1965.
Bæði foreldrini hjá Judy, sum áðrenn hon giftist hevði eftirnavnið Müller, komu úr Týsklandi og búsettust í USA.
Ja, mangt er so løgið, at ein drongur uppvaksin á Ziskatrøð stevnir yvir til USA, har hann møtir eini so serstakari gentu, har bæði foreldrini eru týsk og við tí viðførinum, hon hevur við sær, týska diciplinið og sum ídag bæði skilir og tosar føroyskt, hóast tey bara eru í Føroyum í lutfalsliga stuttum millumbilum. Ofta verður tosað um Harrans leiðslu og úrslit av tí. Kom at hugsa um, har vísi Sálomon, sigur í Orðatøkunum, kapitul 30, og versini 18 og 19: “Trý eru, sum eg undrist á, fýra, sum eg ikki fati: “Leið arnarinnar undir himli, leið ormsins eftir klettinum, leið skipsins eftir havinum og leið mansins til hina ungu kvinnu”.
Eftir útbúgvingina á NTM bíbliuskúlanum, høvdu tey í huga at fara til Suðuramerika, men góðu evnini hjá Óla og Judy, og serskilta virðið í henni høvdu við sær, at Óli varð biðin um at verða lærari á NTM bíbliuskúlanum, har tey vóru í 15 ár.
Eftir nøkrum árum, vóru tey biðin um at taka við leiðsluni hjá NTM á Filipsoyggjunum. Har vóru tey í 10 ár.
Tey bæði komu at verða eitt álítandi trúboðarapar, komu við í leiðsluna í NTM og ídag er Óli ein av leiðslutoyminum.
Tey ferðast rættuliga nógv víða í ymiskum heimspørtum og eru sjáldan heima í USA, geva trúboðarum ráð og eru við til at loysa ymiskligar trupulleikar, sum trúboðarar sjálvandi eisini koma út fyri.
At Óli klárar hetta, er í flestu grundleggjandi førum eisini Judy fyri at takka. Hann fer valla nakra ferð, uttan hana. Tá fundir eru, bæði við nøkur fá ella størri fundir, er hon fastur skrivari. Hon syrgir fyri øllum, sum hevur við sjálvar ferðirnar at gera, so sum ferðaseðlar og innferðarloyvir o.a. – Óli hevur so mangan sagt, at: “Tað sum Judy ger, havi eg fult álit á, og eg havi ongantíð verið svikin.”
Komandi 27. januar, um lív og heilsa gevast, hava tey verið gift í 50 ár.
Tey eiga tveir synir, Don, sum er tann yngri, býr í USA, og Dan, virkar sum trúboðari í Tailandi. Barnabørnini eru 12 í tali.
Samkoman í Betesda hevur nógv at takka hesum báðum fyri. Tað er altíð gott, tá tey vitja og taka lut á møtunum.
Góða Judy, Betty og ynskja tær hjartaliga tillukku við 70 ára føðingardegnum við ynskjum um framhaldandi góða heilsu og Harrans signing. Tøkk fyri góðan vinskap og trúfesti tykkara
Bestu heilsanir
Betty og Jógvan
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vilmund Jacobsen 18.08.2017 (22:15)
Smáligt hjá flestu partrolarum
- Øll partrolarapørini uttan tað eina eru til fiskiskap, men fiskiskapurin er smáligur hjá teimum flestu. Okkurt parið roynir eftir svartkalva og okkurt roynir eftir toski.
Á Fiskamarknaði Føroya vænta tey ikki, at partrolararnir koma inn aftur at landa fyrr enn seint í næstu viku, tí flestu eru nýiga byrjaði túr. Trý pør fiska framvegis gulllaks.
Av djúpvatnstrolarunum fiska tríggir mest svartkalva og so nakað av kongafiski. Tveir koma inn at landa mánadagin, og hin triði landar helst síðst í vikuni. Ein djúpvatnstrolari fiskar svartkalva og frystir fiskin umborð.
Lagt verður aftrat, at ein trolbátur er á landleiðini og fær eina blanding av toski, upsa og flatfiski. Hesin landar helst fyrst í næstu viku.
- Fýra eru norðan fyri og fiska tosk og hýsu og so nakað av upsa og flatfiski. Hesir koma helst inn at landa síðst í næstu viku, siga tey á Fiskamarknaði Føroya í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fimta Mósebók, kapittul 33
Signing Mósesar
v1
Hetta er tann signingin, sum Guðsmaðurin Móses vælsignaði Ísraelsmenn við, áður enn hann andaðist.
v2
Hann mælti: «Harrin kom av Sinai, rann upp fyri teimum á Se'ir, læt ljós sítt skína frá Párans fjøllum og kom frá Meribat-Kádesj; við høgru lið hansara brann eldur móti teimum.
v3
Ja, hann elskar fólk sítt, allir hansara heilagu eru í hansara hondum, teir sessast við føtur tínar og taka við orðum tínum.
v4
Lóg hevur Móses givið okkum. Ogn hans er savnaður Jákups;
v5
og hann varð kongur í Jesjurun, tá ið fólksins høvdingar fylktust, og ættir Ísraels komu saman.
v6
Livi Ruben og doyggi ikki út; men verði menn hansara fáir!»
v7
Hetta mælti hann um Júda: «Hoyr, Harri, rødd Júda og leið hann aftur til fólks síns, dugna honum í bardaga, og ver tú honum hjálp móti fíggindum hans!»
v8
Og um Levi segði hann: «Gev hollvini tínum Tummim tíni og Urim tíni honum, sum tú royndi við Massa og stríddist ímóti við Meribavøtn,
v9
sum segði um faðir og móður: Eg sá tey ongantíð, sum var fremmandur fyri brøðrum sínum og ikki kendist við børn síni, tí at teir varðveittu orð tíni og hildu sáttmála tín.
v10
Teir skulu kenna Jákupi dómar tínar og Ísrael lóg tína, lata roykilsi koma upp í nasar tínar og bera aloffur á altar tíni.
v11
Signa, Harri, styrki hans; hav tokka í handaverki hans; sora lendar fígginda hans og teirra, sum hata hann, so at teir ikki rísa aftur!»
v12
Um Benjamin segði hann: «Benjamin er yndisbarn Harrans, ekkaleysur býr hann allar dagar, hin hægsti verndar hann og hevur bústað sín í brekkum hans.»
v13
Um Jósef segði hann: «Signað av Harranum er land hans við dýrmætastu gávum av himni í erva og úr djúpinum, sum hvílir í neðra,
v14
við tí dýrmætasta, sum sólin elur, og við tí dýrligasta, ið sprettur, tá ið mánar tendrast,
v15
við tí besta av hinum elligomlu fjøllum, við tí dýrmætasta av hinum ævigu hólum,
v16
við tí dýrmætasta av jørðini og øllum, ið á henni er, og við tokka hans, sum búði í tornarunninum – tað komi yvir høvur Jósefs, yvir hviril hans, ið er høvdingi millum brøðra sína!
v17
Sum hin frumborni oksi fer fram tignarliga, horn hans eru horn villoksans; við teimum týnir hann tjóðir alt at jarðarinnar ytstu markum. Hetta er Efraims tíggjutúsundatal, hetta er Manasse túsundatal.»
v18
Um Zebulon segði hann: «Zebulon skal gleðast um langferðir sínar og Issakar í tjøldum sínum.
v19
Tjóðflokkum stevna teir at fjallinum, slátra har rættferðar offur, tí at nøgdir havsins teir súgva í seg, hinar fjaldastu gripir við sævarstrond.»
v20
Um Gád segði hann: «Signaður veri sá, sum Gádi veitir landarúmd; sum kvennljónið legst hann niður, brýtur armar og skalla.
v21
Hann ognaði sær tað fyrsta, hann bar eyga við; tí at har líknaðist honum lutur hans. Saman savnaðust høvdingar fólksins. Hann framdi rættlæti Harrans og dómar hansara saman við Ísrael.»
v22
Um Dán segði hann: «Ljónshvølpur er Dán, sum kemur rennandi úr Básjan.»
v23
Um Naftali segði hann: «Naftali er mettur av góðum tokka og fullur av signing Harrans; hann ognar sær sjógvin og suðurlandið.»
v24
Um Ásjer segði hann: «Signaður veri Ásjer sonanna millum; hann skal vera yndisbarn brøðra sína og drepa fót sín niður í olju!
v25
Úr jarni og kopari veri lokur tínar. Sum dagar tínir skal tín styrki vera!
v26
Eingin er sum Guð Jesjuruns, ið fer eftir himni tær til hjálpar, og á skýggjunum í tign síni.
v27
Bústaður er hin ævigi Guð, og her niðri eru hinir ævigu armar. Burtur rak hann fíggindan undan tær og segði: «Bein fyri teimum!»»
v28
Síðan búði Ísrael í trygdum, Jákups leivd í einsæri, í landi við korni og aldinløgi, har døggin drýpur av himni.
v29
Sælur ert tú Ísrael! Hvør er sum tú, tjóð, sum er sigursæl í Harranum! Hann er tín frelsunnarskjøldur. Hann er tignarsvørð títt. Fíggindar tínir munnu lifra fyri tær, men tú skalt toka fram yvir hæddir teirra.


text:
6. august 2014 kom ISIS til okkara bý og vit noyddust at flýggja. ISIS hevði sagt, at tey kristnu máttu venda um til islam ella verða dripin, ella tikin sum fangar.
Eg var lærari og livdi eitt vanligt kristið lív. Vit ynsktu at vera verandi kristin og at tæna Gudi. Eg varð verandi hjá ommu míni, meðan maður mín og báðar døtur okkara, flýddu til Turkalands.
Tey fóru í ein lítlan bát og royndu at koma sær til Grikkalands. Tey fingu trupulleikar við motorinum og báturin byrjaði at søkka. Maður mín hevði netsamband og ringdi til mín og bað meg taka mær av mammu síni og bað meg fyrigeva sær og heilsa øllum. Eg segði við hann, “Gud er hjá tykkum. Gud fer at bjarga tykkum”.
Eg byrjaði at biðja fyri teimum og bað Gud um at bjarga og hjálpa teimum. So legði eg myndir av teimum út á Facebook og fólk fóru at biðja fyri teimum. Síðani misti eg sambandið. Eg bara bað til Gud.
Nakað seinni ringdi eitt ókent nummar. Tað var maður mín sum segði, at hann var í einum flóttafólkatilhaldi. “Turkisku myndugleikarnir bjargaðu okkum”, segði hann. “Vit sukku og mundu drukna.” Genturnar vóru hjá honum.
“Eg eri við tykkum allar dagar alt til veraldar enda!” sigur Matteus 28,29. Hesum trúgvi eg. Eg veit at Gud svaraði míni bøn, serstakliga tá maðurin og døturnar vóru úti á opnum havi.
Nú eru vit saman í Jordan. Hann hjálpti okkum eisini, tá vit komu her. Vit fingu eitt stað at vera og ein skúla til genturnar. Hann hevur uppfylt allan okkara tørv. Okkum tørvaði einki. Alt var lagt til rættis fyri okkum, sigur Fida Golan at enda.
Gunnar K. Nattestad umsetti
Kelda: Bible Society
______________________________________________________________________________________________________________________________________________
Lagt út: Ásbjørn Jacobsen


text:
Í teirri katólsku tíðini búðu suðuroyarprestarnir eitt skifti suðuri í Vági. Um ein av hesum katólsku prestum, bróður Ottar, er ein stutt frásøgn.
Ottar búði í býlinginum í Smillum í Vági og var tí kallaður Smillaguttin. Óargakroppur var hann og út av lagi natin. Hann sendi húskallar sínar út at stjala seyð, meðan hann helt messu í kirkjuni fyri sóknarfólki sínum. Ikki mundi messan vera av teim stytstu, tá ið so bar á.
»Hetta tolir ikki ryggur Ottars!« er havt til orðtaks enn í Suðuroy, tá ið ein fer undir eina byrði, sum hann heldur seg valla vera føran fyri. — Ottar fýltist á fuglin, sum hann fekk í part úr fuglabjørgunum í Vági; hann helt seg vera órættaðan og ikki faa tað, hann átti. Hann fór tí til fugla sjálvur ein dagin og seig niður í Ottarstorvu, sum so er nevnd eftir honum. Húskallurin var dráttarmaður hjá honum. Ottar fekk ógvuliga nógv av lunda, bant upp á seg bæði aftan og framman, tvey so nógv sum tað, ið hann átti av rættum, og bað so húskallin draga upp. Ovbyrjaður var hann og óføra tungur at draga, men húskallurin dró tó menniliga í fyrstuni. Tá ið prestur var komin nakað upp í bergið, fekk hann mein í ryggin av hesari ógvuligu byrði og rópaði: »Hetta tolir ikki ryggur Ottars!« Húskallurin, sum var hildin at vera av sterkastu monnum í Suðuroy um tað leitið, var deyðlúgvaður eftir einari løtu og rópaði: »Eg sleppi!« Ottar svaraði: »Sleppir tú, skal tað vera tær dýrgoldin sleppa.« Húskallurin slepti línuni, og Ottar fór beint í sjógvin og doyði.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Eldrasvimjing og venjing við maskinum byrjar í næstu viku.
Karin Jógvansdóttir hósdag kl. 15.00 - 17.00 tlf. 262810
Venjing við maskinum 67 ár og eldri og fyritíðarpensiónistar
Anna-Lisa D. Petersen byrjað eftir avtalu við undirvísaran tlf. 227207
Luttøkugjaldið er 400 kr. fyri hvørt skeiðið. Byrjað verður í viku 36.
Skeiðini eru treytað av nóg stórari luttøku og góðkenning mynduleikanna.
Tilmelding hjá læraranum. Luttøkugjaldið verður goldið, tá skeiðini byrja.
Hini kvøldskúlatilboðini verða lýst seinni.
Stranda kvøldskúli